ХАЛИЛОВНИНГ ҚЎРFОН ДЕВОРИ НЕГА БУЗИЛДИ? - ANDIJONNOMA.UZ\nХАЛИЛОВНИНГ ҚЎРFОН ДЕВОРИ НЕГА БУЗИЛДИ?\nТасаввур қилинг, савдо дўкони қуриш учун очиқ аукционда қатнашиб, ғолиб бўлиб, нақд пулингизга ер сотиб олдингиз. Эндиликда ўзингизга тегишли майдоннинг хат-ҳужжатларини тўғрилаб, қурилиш учун ҳаракатни бошламоқчисиз. Аммо кутилмаганда бошқа бир шахс ўзбошимчалик қилиб айни ҳудудни қўрғон девор билан ўраб олса, қандай аҳволга тушасиз?\nИзбосканлик Каримжон Собиров (исм-фамилиялар ўзгартирилди) худди шу ҳолатни бошдан ўтказди - қўлида бир даста қонуний ҳужжат-у, ерни қўрғонлаб олган Халилов деган одам бўшатиб берса қани? Турган гапки, томонлар муросага келмайдиган бундай вазиятда низо судгача етиб келади. Каримжон Собиров фуқаролик ишлари бўйича Избоскан туманлараро судига мурожаат қилиб, жавобгарнинг ҳисобидан ушбу ноқонуний қурилган қўрғон деворларни буздириб беришни сўради. Суд масалани атрофлича ўрганиб, 0,01 гектар ер майдонида жойлашган қурилмаларни Халилов ҳисобидан мажбурий тартибда буздириш ҳамда даъвогар фойдасига 446 минг сўм дастлаб тўланган давлат божини ундириш хусусида ҳал қилув қарори қабул қилди. Гарчи мазкур иш кейинчалик апелляция ҳайъати томонидан кўрилган бўлса-да, биринчи инстанция судининг ҳал қилув қарори кучида қолди.\nШунга ўхшаш воқелик Балиқчи туманида ҳам кузатилди. Маҳаллий ҳокимлик судга даъво ариза билан мурожаат қилиб, вилоят Ер ресурслари ва кўчмас мулк кадастри давлат корхонасининг туман филиали томонидан Ўзбекистон Республикаси Ер кодекси талаблари ижроси юзасидан мониторинг ўтказилганида маълум бўлишича, Халфачек маҳалласида яшовчи фуқаролардан бири Пахтакор массивида фаолият юритиб келаётган "Андижон ханой ипаги" МЧЖга ажратиб берилган экин ер майдонининг 8 сотих қисмини ўзбошимчалик билан эгаллаб, уй-жой қуриб олганлигини, шу боис ноқонуний қурилмаларни жавобгар ҳисобидан мажбурий тартибда буздиришни сўраган. Ҳолат батафсил ўрганилгач, туман ҳокимлиги даъвоси қаноатлантирилди.\nТаассуфки, кейингипайтда юқоридаги каби низолар кўпайиб бормоқда. Таҳлилларга кўра, вилоят судининг фуқаролик ишлари бўйича судлов ҳайъати ҳамда туманлараро судларида жорий йилнинг биринчи ярмида ўзбошимчалик билан қурилган уй-жойни ёки қурилмани бузиш билан боғлиқ жами 82 та фуқаролик иши кўриб тамомланиб, шундан 57 та даъво қаноатлантирилган. Шунингдек, 10 та даъво ариза рад этилган бўлса, 12 таси кўрмасдан қолдирилган, 3 та ҳолатда фуқаролик иши иш юритишдан тугатилган.\nШу муддатда ер майдонларини ноқонуний эгаликдан қайтариб олиш ёки ер майдонидан чиқариш билан боғлиқ жами 50 та фуқаролик иши кўриб тамомланган бўлиб, 31 та даъво қаноатлантирилган.\nНима демоқчимиз? Ҳар бир фуқаро ҳамиша мамлакатдаги қонун-қоидаларни ҳурмат қилиши, уларга риоя этиши шарт. Ноқонуний қурилмалар куни келиб жавобгарга каттагина ташвиш туғдириши турган гап. Ахир мол аччиғи - жон аччиғи деган, гап бежиз айтилмаган. Қолаверса, амалдаги тартиб-таомилларни билмаслик кишини жавобгарликдан озод қилмайдики, бу ҳуқуқий билим ва ҳуқуқий маданият барча учун зарурлигидан далолат.\nвилоят судининг фуқаролик ишлари бўйича судьяси.


Хитой Ерни масофадан зондловчи сунъий йўлдошни орбитага чиқарди - Daryo\n12:19, 26.01.2022 13402\n«Чанчжен-4C» ташувчи ракетаси L-SAR01 масофадан зондлаш сунъий йўлдошини қуёш-синхрон орбитасига олиб чиқди, деб хабар беради Хитой телевизион тармоғи (CCTV).\n«2022 йил 26 январь куни Пекин вақти билан соат 07:44 да ‘Чанчжень-4C’ ташувчи ракетаси Сзюсюань космодромидан старт олиб, Ерни масофадан зондлаш сунъий йўлдоши L-SAR 01 ни орбитага олиб чиқди, парвоз тўлиқ муваффақиятли ўтган дея тан олинди», — дейилади телеканал хабарида.\nОғирлиги 3,2 тоннага яқин сунъий йўлдош апретудани радиолокацион синтезлаш технологияси билан жиҳозланган. Ушбу технология қурилма баландлиги, об-ҳаво шароити ва суратга олинаётган объектнинг ёритилишидан қатъи назар, юқори аниқликда Ерни масофадан туриб зондлашни амалга ошириш имконини беради. L-SAR01 600 километр баландликдаги қуёш-синхрон орбитасида туриб, Ерни L-диапазонда масофадан зондлаш имкониятига эга. Унинг асосий вазифаси — геоголик муҳитни мониторинг қилиш, кўчки ва сейсмик фалокатлардан огоҳлантириш.\nУч поғонали «Чанчжень-4C» ташувчи ракетаси Шанхай космик технологиялар агентлиги томонидан сунъий йўлдошларни орбиталарга олиб чиқиш учун яратилган. Ихтирочиларнинг сўзларига кўра, у 2,8 тоннагача фойдали юкни қуёш-синхрон орбитасига, 4,2 тоннани эса пастки орбитага ва 1,2 тоннани геотрансфер орбитасига олиб чиқишга қодир.\nАввалроқ Хитой Маскнинг Starlink сунъий йўлдошлари устидан БМТга шикоят қилгани, Жанубий Корея ўзининг биринчи космик ракетасини учиргани, бироқ ракета сунъий йўлдош макетини орбитага олиб чиқа олмагани тўғрисида хабар берилганди.\nIngenuity ўрнига. Хитойликлар Марсни тадқиқ этишга мўлжалланган вертолётни намойиш этди\nХитой масофадан сезувчи сунъий йўлдошни орбитага муваффақиятли учирди\n16:30, 05.05.2022 71286\n22:41, 29.04.2022 51808\n12:43, 29.04.2022 54364\n16:47 Бугун 65\nАмерикалик хонанда Рианна илк марта она бўлди\n16:35 Бугун 985\n16:24 Бугун 716\n16:21 Бугун 1086\n14:53, 18.05.2022 58441\n00:12, 19.05.2022 48658\n13:15, 19.05.2022 48335\n07:30, 19.05.2022 47442


Зайниддин Восифий (1486-1566) | www.ziyouz.uz\nБош саҳифа Жаҳон шеъриятиФорс шеъриятиЗайниддин Восифий (1486-1566)\nТошкентдаги Ҳазрати Имом мажмуаси, Абу Бакр Қоффоли Шоший мақбараси таркибида Зайниддин Восифий (زین‌الدین واصفی) исмли муҳтарам шахснинг қабри бор. Нақлга кўра, мақбарага кираверишдаги чап тарафдаги дахма у зотга мансубдир.\nШайх, шоир, адиб ва аллома бўлган бу зотнинг тўлиқ исми Шайх Зайниддин Маҳмуд ибн Абдужалил Восифийдир. У киши Хуросон мамлакатида туғилиб ўсган (1486), шеърий муаммо санъати борасида моҳир бўлгани учун ёшлигидан Амир Алишер Навоий назарига тушган, 1511 йилгача Ҳусайн Бойқаронинг ўғли Фаридун Ҳусайнга котиблик ва бошқа ўғилларига муаллимлик қилган.\nУ киши ҳижрий 918 йил бошларида, милодий 1512 йилда Ҳиротдан Мовароуннаҳрга сафар қилади. Аввал Самарқандда бир йил истиқомат қилиб, кейин Бухорога боради, бир қанча вақт у ерда тургач, сўнг Туркистон шаҳридан 40-50 чақирим масофа бўлган Саброн (баъзи манбаларда Саврон) шаҳрига келади. Кейин у ердан Фарканд (Паркент)га, ундан Тошкентга, ундан Шаҳрисабзга, ундан яна Самарқандга, ундан Сирдарё бўйидаги Шоҳрухия шаҳрига, ундан Оҳангаронга ва яна Тошкентга келади.\nТошкент султони Севинчхожахон вафот этгач (ҳижрий 931, милодий 1525 йил), ўғли Келдимуҳаммад Султон унинг ўрнига ҳукмдор бўлди. Унинг устози бўлган Восифий шу сабаб билан Тошкентда доимий яшаб қолди, 1566 йилда шу ерда вафот этди, шу ерда — Ҳазрати Имом мақбараси ҳудудида дафн этилди.\nВасифийнинг Тошкент ва унинг боғлари ҳақидаги насрий ва шеърий баёнлари улуғ ҳайрат, муҳаббат ва садоқат намунасидир. «Бадоеъ-ул-вақоеъ» асаридан у зот, ҳақиқатан, Тошкент шайдоси эканлиги маълум бўлади.\nТОШКЕНТ ВА УНИНГ БОҒЛАРИ\nБир неча нукта, эй аржуманд, тингла,\nМулки Тошканд васфин бул сифат тингла:\nБул диёр хўблиғи ҳар қайда бутун\nСобит ва аёндир доно халқ учун.\nОҳ, қандай мулкдир бу, равзайи ризвон\nХижолатдан бўлмиш кўзлардан пинҳон.\nКимки муқим бўлса ул диёрда, бас,\nХулду наъиймни ҳам бошқа эсламас.\nЎзга жойда тирик бўлгандан кўра\nУл диёрда ўлмоқ яхшидир, қара.\nШамол туфроғини элтар фалакка,\nТўтиё қилғали чашми малакка.\nСуви шундоқ ширин, ул оби ҳаёт\nУятдан зулмотга беркинмиш, ҳайҳот.\nГар хабар топсайди бу сувдан Хизр,\nЗулмот томон алам кўтармасди бир.\nБурак наҳри суви доимо равон,\nЖинон боғларида Салсабилсимон.\nОсти соф тошлоқдир, боқ, дурри самийн,\nСирға қилса арзир ани ҳури ъийн.\nХушбўй насимлари бағоят марғуб,\nРуҳпарвар маҳбубнинг нафасидек хўб.\nСабо ҳубобидан сақийм – бемор жон\nДарҳол шифо топиб, соғ бўлур шу он.\nМаҳвашлардек анинг олови дилкаш,\nЛекин дилкаш маҳваш лаъли ул оташ!\nБас, кимки хоҳласа, фитнасин кўрсин,\nАнинг шуъласида тобланиб турсин.\nШуълалари бошдан юксак ҳамиша,\nҲар бири мисоли зар тўла шиша.\nТутун оловлардан ажраб чиққанда\nЛолазорда сарвлар пайдодир анда.\nШаҳар теграсида ҳар тараф боғдир,\nАдн11 кўнглида ҳам ул сабаб доғдир.\nАнинг чорбоғларин васф этсам сўздан,\nЭрам боғлари ҳам чиққайдир эсдан.\nТераклар бўй чўзиб турганда қатор,\nНозпарвар ёр анинг қошида ночор.\nГўзаллар кўрса ул қоматни – бўйчан,\nУятдан қошида тек қолур, ўйчан.\nМисли кўп санавбар қадли сийминбар —\nҲар тараф бўй чўзиб турибдир аръар.\nСувда акс этгувчи толнинг барглари —\nКўлда тўрга тушган балиқлар бари.\nҚизил гуллар акси чаман узра нор –\nАйман водийсининг оловича бор.\nЯшил гулбун узра тугилган ғунча –\nГулгун майга тўла ям-яшил хумча.\nЁ маҳзун андалиб юрагисимон\nУсти рангиндир-у, ичи тўла қон.\nВоҳ, ғалат қилибман, гул тўла бу боғ\nАндалиб кўнглига солиб турар доғ.\nБу боғнинг булбули шавқ ила нолон,\nГулнинг бедодидан чеккайдир афғон.\nАриқ бўйларида бунафша ҳоли\nҚўнғироқ юнгли тўп қўзи мисоли.\nЁ йўқлик мулкидан қатор ва қатор\nНилий гул келтирмиш карвони баҳор.\nСавсан ҳам ғунчалаб, мушт тугиб дилдан,\nБармоқларин кўм-кўк қилибдир нилдан.\nБўёқчи менман, деб, ҳар боғда хил-хил\nСаббоғ учун лойиқ гулман, дейди, нил.\nНаргиз боққа келгач, кўз тегиб ул дам,\nБемордек чўзилиб қолмиш сарв ҳам.\nШул сабаб тил чўзиб юз минглаб ғунча,\nСарвга дам солур, то тузалгунча.\nРастанинг гуллари – ҳамишабаҳор,\nУл сабаб боғларда ҳамиша баҳор!\nВарднинг қадамига нисор этиб шод,\nАшрафийлар сочмиш чаманда бисот.\nҚорун ганжи ерда кўмилганди хор,\nОчди ул хазина оғзини баҳор.\nГулхайри ҳар томон бўлибдир қалқон,\nҚуббаси гавҳарга забаржад ҳар он.\nУл ганж қўлга кирсин дея, холосдир,\nБаҳор бошимизда гавҳаршуносдир.\nЛолазорни ошён айламиш булбул,\nОғзидан ўт сочар гул ғамида ул.\nТонг ели лолани ҳованча айлаб,\nЧаманда хушбўйлик туяр авайлаб.\nГуноҳкор ҳиндудек арғувон, яъни\nКалтаклар зарбидан қораймиш тани.\nКалтакдан жисмида кўп яраси бор,\nТанида юз минглаб қон қатраси бор.\nЗанбақ ғунчасининг нурида – боғда\nКофур шамъи қолмиш беривож, доғда.\nЁрнинг бармоғидан бериб бир нишон,\nКумуш шишаси ҳам бўлмиш намоён.\nБоғнинг келинлари ёпганда ниқоб,\nНастарин бошида — ҳаёдан ҳижоб!\nҚумри боққа кириб бехуд ва сармаст,\nСарв шохларига жойлашди бир пас.\nГулнинг муждасини туйиб ҳар ёндан,\n«Ку-ку»лаб нолалар чиқарди жондан.\nҚушлар дарахт узра, маснад олийдир,\nҲар бири минбарда битта қорийдир.\nБарчаси шавқ аро айлашиб нидо,\nЯратганга айтур тасбиҳу сано.\nМевалар васфин ҳам тингланг бу кезлар,\nШарбат булоғидир ундан оғизлар.\nУзумлар васфини солсам баёнга,\nУлар гаров эрур дурри ғалтонга.\nНозик соҳибийлар, назарда, ҳоли –\nДилбарнинг бир нозик лаъли мисоли.\nШаксиз, ҳусайнининг ҳар бир донаси –\nҚимматбаҳо дурнинг энг дурдонаси.\nЮлдуз шодасидир бобакий шингил,\nИшком осмонига чиққилу кўргил!\nКўракийлар қандга гаров бўлгайдир,\nНаботдан шакарханд қилиб кулгайдир.\nШакарузумлари шакардан устун,\nНаботу шакар бер баҳоси учун!\nКим ариқ бўйида қовун сўйибдир,\nБеҳишт мевасини ёддан қўйибдир.\nНабот тоти етиб қовунига, бил,\nТаъми лаззатига бўлгач муқобил,\nМиср аҳли сиёсат ила қаҳрдан\nЧўп ила чиқармиш уни шаҳардан.\nҚандга тенглашганда қовун, сездилар,\nОдамлар ул қовун бошин кесдилар.\nКўкчаси жонга тенг, жондан ўтодир –\nЖон унинг олдида арзон матодир!\nКўк ва нозик мисли – жони ширин бу,\nКўкдор нозикларнинг шеваси ушбу:\nХалқ ҳам амирийдан топгач ҳаловат,\nОлди Алишердан илми назокат.\nЯна меваларким, сақламиш бўстон,\nВасфида сўйлайин шарҳ ила достон:\nҲар бир аноридир нори пистоний,\nЛаъл кони ва лекин лаъли руммоний!\nЛаълу ёқут тўла ҳуққадир анор,\nЖону дил олгайдир ундан қут, мадор.\nНашвоти васфини этолмам баён,\nОғиз сувга тўлгай фикридан чунон.\nҲар бирини набот шишаси дерсиз,\nЁки оби ҳаёт кўзаси дерсиз.\nОлмаси васфида не дейин бу он? –\nҚўйинг, ғавғоларга тўлмасин жаҳон!\nҲар бири дилбарлар занахдонидир,\nКим кўрса, дил анинг армуғонидир.\nАллоҳ тинч асрасин, беҳисига боқ,\nУндан яхшиликка юз тутибдир боғ!\nБеҳишт беҳисининг ранги ундадир,\nРизвони хулд ўзи гўё шундадир.\nБошқа мевалардан бор яна анжир,\nХўбликда йўқ унга ўхшаш ва назир.\nУлардан ҳар бири жонга ҳаловат,\nМаъсумлик тимсоли, пок ва саломат.\nТириклик конидан будир бир аркон,\nБу бино то абад бўлмасин вайрон!\nФорс тилидан Мирзо Кенжабек таржимаси\n← Аввалги Аввалги Рене Филомбе (Камерун)\nКейинги → Кейинги: Антон Чехов. Капитан мундири (ҳикоя)


Оч қолаётган инсоният: навбат дунё океанларигами?\n09:37 / 06.06.2016\nТаҳлилчиларнинг сўзларига қараганда, бугунги кунда озиқ-овқат билан боғлиқ муаммолар ўз долзарблигини асло йўқотмаган. Бунга аҳоли сонининг ўсиши, қишлоқ хўжалигида ишлаб чиқариш имкониятларидан етарли даражада фойдаланмаслик, мавжуд ер ва сув ресурсларидан чекланган миқдорда фойдаланиш сабаб бўлмоқда.\nОзиқ-овқат етишмовчилигининг яна бир сабаби иқтисодий инқироз, қурғоқчилик ва ҳосилнинг кам йиғиштириб олинишида кўзга ташланмоқда. Шунингдек, айрим давлатлар озиқ-овқат маҳсулотларига баҳо белгилашда қўяётган хатоликлар ҳам озиқ-овқат муаммоларини келтириб чиқарган.\nБугунги кунда сайёрамиз аҳолиси тезлик билан кўпайиб бормоқда. Айни дамда ер юзида 7 миллиард инсон истиқомат қилмоқда. БМТ таҳлилчиларининг сўзларига қараганда, яна 40 йилдан сўнг сайёрамиз аҳолиси 9 миллиард 300 миллион кишидан ошиб кетади. Асримиз охирига бориб эса аҳоли сони 10 миллиард кишидан ортиб кетиши мумкин. Бироқ туғилиш кўпайгудек бўлса бу рақам 15 миллиард кишига етиши эҳтимоли бор.\nБу ҳақда БМТнинг Aҳолишунослик фонди маълум қилди. Тадқиқотчилар фаровонлик даражасининг ошиши, таълимдаги ислоҳотлар ҳамда соғлиқни сақлаш соҳасида кўрилаётган чора-тадбирлар самараси ўлароқ туғилиш камайиши мумкин, деган қарашларни ҳам ўртага ташлашмоқда. Бундан 60 йил аввал бир аёлга ўртача 6 нафар бола тўғри келган бўлса, эндиликда бу рақам анча камайган. Бугунги кунда ривожланган мамлакатларда бир аёлга 1,7 бола тўғри келса, ривожланаётган мамлакатларда бир аёлга 4,2 нафар бола тўғри келади. Дунё бўйича бу рақам 2,5 ни ташкил қилади.\nБМТнинг Аҳолишунослик фонди маълумотларига қараганда, аҳоли сонининг ўсишига инсоният қўлга киритаётган муваффақиятлар бош омил бўлмоқда. Аҳолининг ўсиши Осиё ва Африка қитъалари ҳисобига бўлмоқда. Аҳоли сонининг ошиб бориши билан озиқ-овқат маҳсулотларига талаб ҳам ортиб бориши ҳеч кимга сир эмас. Инсониятни боқиш учун 2050 йилга бориб озиқ-овқат маҳсулотларини ҳозиргига қараганда 80 фоиз кўп ишлаб чиқаришни тақозо этади.\nТаҳлилчилар озиқ-овқат маҳсулотларига талаб ривожланаётган мамлакатларга нисбатан ривожланган мамлакатлар ҳиссасига кўпроқ тўғри келишини таъкидлашади. Шуни афсус билан таъкидлаш керакки, қашшоқ мамлакатларда аҳоли тўйиб овқат емаётган бир вақтда ривожланган мамлакатлар аҳолиси кўп овқат истеъмол қилишдан семириб кетмоқда.\nБугунги кунда ер юзида 600 миллион аҳоли меъёридан кўп овқат истеъмол қилиши айтилади. АҚШ ҳиссасига юз миллион киши тўғри келади. Европа ва Шимолий Америка мамлакатларида аҳоли кўп овқат еяётган бир вақтда ривожланаётган мамлакатларда овқатланиш яшаб қолишнинг бир имкони сифатида кўрилмоқда. Жаҳон Соғлиқни Сақлаш Ташкилоти маълумотларига қараганда, бугунги кунда сайёрамиз аҳолисининг 30 фоизи тўйиб овқат емайди. Жаҳонда болалар ўлимининг 55 фоизи тўйиб овқатланмаслик оқибатида юз бермоқда. Сайёрамизда тўйиб овқат емаётганлар сони йил сайин ошиб бормоқда.\nТўйиб овқат емаётганлар, асосан, Жанубий Америка, Африка ва Осиё мамлакатлари ҳиссасига тўғри келади. Африка қитъаси ер юзидаги энг қашшоқ минтақа сифатида тан олинган. Масалан, Сомали, Уганда, Чад, Мозамбик, Эфиопия каби мамлакатлар аҳолисининг 40 фоизидан кўпроғи тўйиб овқат емайди. Калорияси кам овқат ейдиган фуқаролар ҳам, асосан, Африка, Кариб ҳавзаси мамлакатларида истиқомат қилиши айтилади. Бу эса нафақат жисмоний ўсишни, балки ақлан ривожланишни ҳам тўхтатар экан. Алал-оқибат бу каби ҳолатлар инсоннинг руҳий ҳолатига салбий таъсир кўрсатиши руҳшунослар томонидан айтиб келинади. Масалан, ривожланаётган мамлакатларда ҳар йили “А” витамини етишмаслиги оқибатида юз мингга яқин боланинг кўриш қобилияти сустлашиши таъкидланади.\nОлимлар “экотизимга зиён етказилмаган ҳолда озиқ-овқат маҳсулотлари кўпайтирилиши зарур”, деган фикрларни айтишади. Бир қатор тадқиқотчилар инсоният ўсимликлардан иборат парҳез таомларга ўтиши лозим, деган қарашларни ҳам ўртага ташлашмоқда. Шунингдек, нисбатан арзонга тушадиган товуқ каби парранда гўштларини етиштиришга ҳам катта аҳамият берилиши лозим, деган таклифлар ҳам айтилади. Бир қатор экспертлар эса, океаннинг биологик ресурсларидан фойдаланиш учун вақт етиб келганлигини айтишади. Бироқ олимлар океанни асл ҳолича сақлаб қолиш учун уни тинч қўйиш кераклигини ҳам бот-бот таъкидлайдилар. Уларнинг фикрича, океан ресурсларидан шошма-шошарлик билан фойдаланиш экотизимга зиён етказиши мумкин. Океан ресурсларига инсонларнинг аралашуви сув жониворларининг қирилиб кетишига сабаб бўлар экан. Олимлар жаҳон океанларида бир йилда энг кўпи билан 150-180 миллион тонна балиқ овланиши кераклигини айтишади. Эслатиб ўтамиз, бугунги кунда бир йилда 100 миллион тонна балиқ овланади.\nБир гуруҳ таҳлилчилар ривожланган мамлакатларга мурожаат қилиб, “жаҳонда одамлар тўйиб овқатланмаётган бир вақтда биоёқилғилардан фойдаланишни тўхтатиш лозим”, деган таклифни беришмоқда.\nШу билан бирга қашшоқ мамлакатлардаги ёшларни ишга жойлаштириш, экологик муаммоларни ҳал қилиш, шаҳар ва қишлоқ аҳолисининг турмуш даражасидаги мувозанатни излаш ҳамда одамларни бир юртдан иккинчи мамлакатга кўчиши билан боғлиқ масалаларни ҳал қилиш ҳам асосий муаммолардан ҳисобланади. Биринчи навбатда, ёшларни иш билан таъминлашга алоҳида эътибор қаратилмоқда. Замонавий меҳнат бозорида ёшлар орасидаги ишсизлик даражасининг ошиб бораётгани, иш билан таъминланаётган ёшларнинг иш жойларидаги аҳволнинг ёмонлиги ҳам асосий муаммо сифатида кўрилмоқда. Сўнгги ўн йилликда 15 ёшдан 24 ёшгача бўлганларнинг ишсизлиги ошиб бормоқда. Шу билан бирга иш билан таъминланган юз миллионлаб ўсмирлар қашшоқликда яшаётгани ҳам тан олинади. Жаҳондаги ишсизларнинг тенг ярми ёшлар ҳиссасига тўғри келади. Бу эса гиёҳвандларнинг кўпайиши ва ёш йигит-қизлар томонидан содир этиладиган жиноятларнинг ортишига сабаб бўлмоқда. Шу сабабли ҳам жаҳон мамлакатларининг ёшлари иш билан таъминланиш борасида юзага келган вазиятдан жиддий ташвишга тушиб қолишди ва вазиятни яхшилаш борасида жиддий чора-тадбирлар кўриш керак, деган талаб ва таклифларни билдиришмоқда.


ЭЗГУЛИКЛАР СИЗДАН БОШЛАНАР – Сирдарё вилояти касаба уюшмалари ташкилотлари бирлашмаси Кенгаши\nЭЗГУЛИКЛАР СИЗДАН БОШЛАНАР\nМамлакатимизда байрам кўп. Ҳар бирининг ўз ўрни, шукуҳи бор. Айниқса, баҳорнинг бошланишида, табиат гўзаллик билан юзлашган кунларда нишонланадиган 8- Март- хотин-қизлар куни ўзгача нишонланади.\nБайрам муносабати билан Сирдарё вилоят касаба уюшмалари ташкилотлари бирлашмаси томонидан тизимдаги фаол ва ташаббускор аёллар рағбатлантирилди. Эзгулик улашишдек қизғин фаолиятда эркаклар билан тенгма-тенг ишлаш баробарида жамоат ишларида фаоллиги учун уларга ташаккур билдирилди.\n– Халқимиз аёлларга ҳурмат билан муносабатда бўлади. Ушбу эъзоз юртимизда эълон қилинган фармон ва қарорлар билан янги босқичга кўтарилмоқда. Аёллар фаолиятини рағбатлантириш, ўз имкониятларини намойиш этиш учун шароит яратиш йўлида амалий ишлар йўлга қўйилмоқда, -деди бирлашма раиси Рустамбек Турсунмуродов ўз табригида. –Айниқса, кўплаб тажрибалар Сирдарё ҳудудида амалга оширилаётгани юксак ишонч белгисидир.\nАёл қувончи юқумли, давомли бўлади. Ушбу хуррамлик албатта, яхшилик, эзгуликларга дебоча бўлади. Тадбирда тизимда ишловчи хотин-қизларга байрам муносабати билан самимий табрик айтилди ҳамда эсдалик совғалари топширилди.\n← СОЛИҚЧИЛАРДА ҲИСОБАТ САЙЛОВ ЎТКАЗИЛДИ.\nҲИСОБОТ САЙЛОВЛАРДА ЁШЛАРГА ЭЪТИБОР →\n«БУРГУТЛАР» ЖАМОАСИ БИРИНЧИ\n07/04/2016 sirdaryo «БУРГУТЛАР» ЖАМОАСИ БИРИНЧИda fikr bildirishni o'chirish


СамДУ 600 ёшда: тарих ва ҳақиқат\nБундан маълум бўладики, ўша даврдаги Самарқандда “Мадорис” – мадрасалар кўп сонли бўлган.\nТаълим тарихи мусулмон ренессансининг таниқли тадқиқотчиларидан бири Адам Мецнинг маълумотига кўра, ислом мамлакатларидаги энг биринчи билим масканлари – мадрасалар IX-X асрларда Шарқнинг йирик маданий марказлари бўлмиш Самарқанд, Бухоро, Балх ва Нишопурда пайдо бўлган.\nСамарқандда бундай мадраса ва мадрасайи олияларнииг майдонга келишида асосий омиллардан бири ислом цивилизациясининг етук мутахассисларга бўлган катта эҳтиёжи бўлса, иккинчиси, унинг ўша давр маданий, илмий, иқтисодий ва тижоратда тутган катта ўрнида ҳам эди. X аср муаллифлари қайд этишларига кўра, ўша даврдаги бутун Шарқда Самарқанднинг мавқеи ниҳоятда баланд булган. 982-983 йилларда ёзилган, муаллифи номаълум “Ҳудуд ал-олам” номли жуғрофий асарда Самарқанднинг катта ва обод шаҳарлиги, унда бутун жаҳонда тижоратчилар тўпланиши ва бу ерда ишлаб чиқарилган қоғоз турли томонларга олиб кетилганлиги таъкидланади.\nX аср бошларида Сомонийлар даврида вазирлик лавозимида ишлаган Абу Абдуллоҳ ибн Аҳмад Жайҳоний (ваф. 941 й.) ўзининг “Ашкол ал-олам" номли араб тилида ёзган асарида Самарқанд аҳлининг доимий одоби работлар қуриш, хайриялар бериш, масжид ва мадрасаларга вақф сифатида мол-давлатларини сарф этишдан иборат эканлигини қайд этади. Бундан маълум бўладики, ўша даврдаги Самарқандда “Мадорис” – мадрасалар кўп сонли бўлган.\nМадрасаларда ўзига хос кутубхоналар бўлиб, уларда ўқув жараёни, илмий тадқиқотларни амалга ошириш учун хизмат қиладиган қўлёзма манбалар мавжуд бўлган. Шунинг натижасида ўша даврдаги илмий-маданий ва адабий ҳаётнинг ҳолати, ундаги аллома ва шоирларнинг илмий-адабий мероси ана шу мадрасалар фаолиятининг ҳосиласи -маҳсули сифатида намоён бўлади.\n“Ғиёс ул-луғат” да мадраса дарс ўқиш жойи тарзида изоҳланса, 1871 йилда Л.Будагов томонидан тузилган туркий сўзлар луғатида “мадраса” - гимназия, олий ўқув юрти, масжид қошидаги семинария тарзида изоҳланиб, мадрасайи улум-университет, деб шарҳланади.\nОлий таълим даргоҳи ўрта махсус билим юртлари мадрасалардан фарқ қилиб, таълимнинг олий босқичи мадрасайи улум деб аталган. Улар хозирги университет мақомида “Мадрасайи улум”, “Мадрасайи олия” – деб ҳам аталган ва олий таълим муассасаси сифатида ўз замонининг университети мақомида бўлган.\nМанбалардаги маълумотларга кўра, X асрнинг охирига келиб Самарқандда 17 та мадраса бўлган. Булар орасида мадрасайи олия мақомига эга бўлган мадрасалар ҳам мавжуд бўлган. Шаҳарда мадрасаларнинг сони XI-XII асрларда ва XIII аср бошида орта боради ва уларнинг фаолияти ҳам ривожланади, XII-XIV асрлар – мўғул истилоси даврида аксарият мадрасалар хароб ҳолга келтирилиб, йўқ қилинди, фаолияти тўхтатилди.\nМаълумки, соҳибқирон Амир Темур даврида оламшумул ноёб миллий маданий юксалиш жараёни – Ренессанс юз берди, натижада салтанат пойтахти Самарқанд маданий санъат ва илм фан тараққий этган марказга айланди. Саъдиддин Масъуд Тафтазоний, Саййид Журжоний, Салоҳиддин Мусо Қозизода Румий, Ғиёсиддин Жамшид Коший каби кейинчалик машҳур бўлиб кетган олимлар илм истаб бу шаҳарга келдилар. Мадраса қурилишида “муҳандислар султони” деган фахрли унвон соҳиби мавлоно Ғиёсиддин Жамшид Кошийнинг (1385-1430) хизматлари бениҳоя катта.\nАмир Темур ва темурийлар даврида Мовароуннаҳр ва Хуросонда, хусусан, пойтахт Самарқандда фан ва маданиятнинг янгидан туғилиши Амир Темур ва унинг набиралари Муҳаммад Султон ва Мирзо Улуғбек номи билан боғлиқ. Соҳибқирон Амир Темур Самарқандни пойтахт сифатида танлаганидан сўнг унинг ҳар жиҳатдан мукаммал ва намунали бўлишига алоҳида эътибор қаратган. Бу ҳол таълим тизими муассасаларидан бўлмиш мадраса ва мадрасайи олияларни қуриш, уларни етук алломалар, мударрислар билан таъминлаш ишида ҳам яққол кўзга ташланади.\nШу даврда Амир Темурнинг амирларидан Идику Барлос, Шоҳмалик, Ферузшоҳ, малика Сароймулкхоним – Бибихоним ва набиралари Муҳаммад Султонлар томонидан қатор мадрасалар, жумладан, мадрасайи олиялар қурдирилган. Кейинчалик бу фаолиятни Амир Темурнинг набираси Мирзо Улуғбек кенг кўламда ривожлантирди, жаҳонга машҳур илмий кашфиётларни майдонга келтирган мадрасайи олия ва расадхона мажмуасини бунёд этди. Муҳаммад Султоннинг Амир Темур мақбараси комплексига кирган мадрасаси 1398-1401 йилда қурилган, Мирзо Улуғбекнинг мадрасайи олияси 1417-1420 йилларда Регистонда ва иккинчи мадрасаси ундан бироз кейин Амир Темур мақбарасида, Муҳаммад Султон мадрасасининг қаршисида (ўнг тарафида) қурилган. Мирзо Улуғбек таъсис этган биринчи мадрасайи олиянинг фаолияти қурилганидан то 1918 йилгача давом этган.\nСамарқандда – Регистонда қурилган мажмуа ўз кўлами, салоҳияти ва мадрасайи олиялиги билан жуда тез Шарқда машҳур бўлган. У бошқа мадрасайи олиялардан ўқитиш тизимининг мукаммаллиги, илмий ишларнинг кўлами ва оламшумуллиги, дунёвий дарсларнинг кўплиги ва олимларининг машҳурлиги билан фарқ қиларди. Шунингдек, Мирзо Улуғбекнинг Самарқандда қурдирган мадрасайи олиясининг бетакрор ва нодирлиги унинг қошида қурулган расадхонаси ва пештоқига етти иқлим харитаси чизилган улуғвор меъморий обидаси ҳамдир.\nXVI аср охири XVII асрнинг бошларида Самарқанд тарихи ҳақида маълумот берган Роқим Самарқандийнинг “Тарихи касира”сида ёзилишича, мадраса ўз фаолиятини кейинчалик ҳам давом эттирган. XVII асрнинг охири – XVIII асрнинг биринчи ярмида Самарқандда содир бўлган харобалик туфайли бу мадраса бир муддат ўз фаолиятини тўхтатади.\nXVIII асрнинг охири – ХIХ асрнинг бошларида амир Шоҳмурод Мирзо Улуғбек мадрасасининг фаолият олиб боришига шароит яратади. Шундан сўнг у XX асрнинг 20 йилларига қадар фаолият кўрсатган. Афсуски, 1918 йилда большевиклар ҳукуматининг қарори билан Самарқанддаги барча мадрасалар фаолияти тўхтатилди.\nXX асрда Совет ҳукумати Самарқанднинг қадимги илмий ва маданий салоҳиятини ва Маҳмудхужа Беҳбудий, Абдулла Авлоний, Абдуррауф Фитрат, Ҳамза Ҳакимзода Ниёзий, Абдулла Қодирий, Абдулҳамид Чўлпон каби зиёлиларнинг матбуотда тўхтовсиз чиқишларини эътиборга олган ҳолда республика пойтахти Самарқандда 1924 йили икки йиллик педагогик йўналишдаги олий ўқув юртини очиш ҳақида қарор қабул қилинади.\nМадраса талабалари ва мударрислари ушбу олий таълим масканларига жалб килинди. Шундай қилиб, XX асрда янги шакл ва мазмунда Улуғбек мадрасайи олиясининг хақиқий вориси бўлмиш Самарқанд Давлат университетининг қайтадан шаклланишига асос яратилди. Шундан сўнг, Самарқандда 1927 йил Олий Педагогика институти майдонга келиб, кейинчалик, 1930 йили Самарқанд Олий Педагогика академияси деб аталди, 1933 йили у Ўзбек Давлат университети ва 1960 йилдан Самарқанд Давлат университетга айлантирилди.\nҲозирги кунда Самарқанд Давлат университети Мирзо Улуғбек мадрасайи олиясининг бевосита вориси бўлиб, унинг таъсис этилиш тарихи ҳам 1420 йилга Мирзо Улуғбек мадрасайи олиясининг таъсис этилиш санасига бориб тақалади. Бу Бухоро, Хива, Тошкент ва бошқа шаҳарларда аввалдан мавжуд бўлган мадрасайи олиялар ва уларнинг ворислари бўлмиш университетларга ҳам тааллуқлидир.\nОлий таълим муассасалари тарихини ҳар томонлама чуқур ўрганиш ва ёритиш орқали тарихий хақиқатни тиклаш мустақиллик даврининг энг улуғ неъматларидан биридир.\nЎз ФА Шарқшунослик институти\nетакчи илмий ходими, т.ф.д., проф., академик


Солиқдан 218 доллар қарз бўлганлар молини давлат ўзлаштиради\n27 октябр 2020, Тошкент вақти: 06:40\nянвар 06, 2014\nЯнги йилдан Ўзбекистонда солиқчиларга мол-мулкдан қарзни ундириш ҳаққини берувчи минимал миқдор оширилди. Президент 25 декабрда имзолаган янги қарорга мувофиқ бундан буён солиқ идорасидан 218 АҚШ доллари (минимал иш ҳақининг беш баробари, давлат курсида) миқдорида қарздор бўлган жисмоний шахсларнинг қарзи мол-мулки ҳисобидан ундирилиши мумкин.\n2014 йилнинг январь ойидан бошлаб, Ўзбекистонда солиқ инспекцияларига аҳолининг солиқдан қарзини мол-мулкидан ундириш ҳаққини берувчи минимал миқдор 218 АҚШ долларига кўтарилди.\nБу миқдор 2013 йилнинг 25 декабрида Ўзбекистон Президенти Ислом Каримов имзолаган "Ўзбекистон Республикасининг 2014 йилги асосий макроиқтисодий кўрсаткичлари прогнози ва Давлат бюджети параметрлари тўғрисида" номи остидаги қарорга мувофиқ белгиланди.\nNorma.uz сайтининг хабар қилишича, солиқчиларга жисмоний шахслар қарздорлиги 5 минимал иш ҳаққи миқдоридан, юридик шахслар қарздорлиги эса 20 минимал иш ҳаққи миқдоридан ошган тақдирда қарздорликни уларнинг мулкидан ундириш ҳаққи берилган.\nЎтган йил 15 декабрдан Ўзбекистонда энг кам иш ҳақи, пенсия ва нафақалар миқдори оширилди ва минимал иш ҳаққи миқдори 96 105 сўмга (тақрибан 43 АҚШ доллари) етди.\nСолиқ идораси ходимлари бошқа фуқаро ёки давлат ташкилотидан тушган даъво аризаси ёки идора томонидан хўжалик судига ариза киритиш асосида қарзни мулкдан ундириши мумкин.\nТошкент шаҳридаги Солиқ инспекцияси идораларидан бирининг ўзини таништирмаган ходими бу амалиётнинг тартибини шундай тушунтириб берди:\n"Тартиби шундай бўлади: Олдин бир неча марта огоҳлантириш берилади. Кейин махсус комиссия билан борилади. Қарз миқдоридаги нархда бўлган бирорта буюми олинади, сотилади ва шундай қилиб қарз олинади. Комиссияда нархни белгилаб берадиган одамлари ҳам бўлади", деди солиқ инспекцияси ходими.\nҚарз ундирилар экан, қарз миқдоридаги буюмнинг нархи давлат дўконларидаги нархига кўра белгиланади.\n"Борган комиссияда ўзи рўйхати бор. Унда нархлар кўрсатилган бўлади. Масалан, 400 минг сўм қарзи бўлса, телевизори 600 минг сўм турса, олинади ва давлат дўконидаги нархда сотилади. Кейин 200 минг сўм пули қайтариб берилади. Холодилникми, машинами, уйми - ҳаммаси шу тартибда белгиланади", деди солиқ идораси ходими.\nУнинг айтишича, фуқаро эшикдан кириб келган солиқ ундирувчи комиссиядан хизмат вазифаси ва ваколатларини тасдиқловчи ҳужжат билан бирга суд қарорини сўрашга ҳақли.\n"Одатда, хўжалик судининг қарори бўлади. Бундан ташқари, масалан свет ва газдан қарзи бўлса, шу идораларнинг қарзи борлиги ҳақидаги аризаси ҳам етарли бўлади". дея қўшимча қилди солиқ идораси ходими.\nСолиқ инспекциясидан олинган маълумотга кўра, сўнгги йиллар ичида ўзбекистонликларнинг солиқдан қарзини ундирувчи махсус гуруҳ зиммасига электр токи, газ ва бошқа коммунал тўловлардан қарздорликни ундириш вазифаси ҳам юкланган.\n"Биз ҳозир фақат солиқдан қарздорликмас, свет-газдан қарздорликни ҳам ундиряпмиз. Телевизор кўраётган бўлсангиз керак, ахир! Комплексний қилиб, қарзини ундираяпмизку ҳозир", деди тошкентлик солиқчи.\nАйни пайтда у қарздор жисмоний шахсларнинг қарзини тўлаш ҳаққи энг охирги дақиқага қадар сақланиб қолишини ҳам алоҳида эслатиб ўтди.\n"Мулкингизни олиш учун эшигингизгача борган комиссияга энг охирги моментгача қарзингизни тўлашингиз мумкин. Уларга ҳам сизнинг телевизорингизни олиб бориб сотгандан кўра, нақд пулингизни олган яхшида, иши озаяди", деди пойтахтдаги солиқ инспекцияларидан бирида ишловчи исмини ошкор қилмаётганимиз ходим.\nОзодликка боғланаётган тингловчилар аксар ҳолларда қарздорлик кексаларнинг пенсияси, болалар учун ойлик нафақа ва бюджет ташкилотларида ишлаётган ходимларнинг ойлик маошларидан муттасил равишда ундирилаётганидан кўп шикоят қилиб келмоқда.\nДавлатдан пул оладиган пенсионери, ёш боласи ёки ишчиси бўлмаган оилалар, одатан қарздорликни мулки билан ўташга мажбур қолиши кузатилади.\nШаҳрисабзлик тингловчи Сардор 3 ой муқаддам кам таъминланган қариндоши уйидан замонавий мусиқий стерео аппаратни олиб кетишганини сўзлаб берди.\n- У қариндошимизнинг светдан қарзи бор эди. Энди огоҳлантиришган, лекин тўлолмаганидан кейин, шундай уйига келишиб, музикалний центрни олиб кетишган, - деди Сардор.\nУнинг айтишича, берилмаган газдан қарздорга чиқарилган бир қўшниси ҳам ҳозир шу аҳволда қолган.\n- Рўпара қўшнимга шунақа қоғоз келибди. Ёши катта бўлгани учун менга тушунтириб бер, деб ўша қоғозни кўрсатди. Ўқисам, газдан қарзи бор экан 654 минг сўму қанчадир. Лекин икки-уч йилдан бери газ йўқ бўлса?! Уларнинг жаҳли чиқиб қолди. Мен айтдим, шу қоғознинг тагида исми кўрсатилган одамга боринглар шикоят қилиб, деб тушунтирдим. Қарздорлик 2013 йилнинг ноябригачамиш! Биз эса газдан уздириб ташлаганмиз уйимизни, шунинг учун ҳозирча бунақа муаммо йўқ, - дейди шаҳрисабзлик Сардор.\n"Газ ва электр токи ёки солиқдан чиқарилган қарздорликни жисмоний шахс тан олмаган тақдирда қарздорликни унинг мулкидан ундириш жараёни тўхтатиладими?" деган саволга эса солиқ идораси ходими: "Йўқ" деб жавоб берди.\n"Комиссия фуқаронинг эшигигача боргандан кейин қарзни ундириб кетадида! Кейин сиз "норозиман", деб судга борасизми, прокурорга борасизми - ўзингиз биласиз. Нотўғри қарздорлик бўлса, ундириб оласиз! Ўзи яхшиси, чўзиб ўтирмасдан қарзни дарров тўлаб қўйинг-қутулинг!" деди алоҳида таъкидлаб солиқ идораси ходими.


Трамп Путин билан учрашувни ҳаётидаги энг яхши учрашув деб атади\nТрамп Путин билан учрашувни ҳаётидаги энг...\n07.09.2018 14:23 0 1424\nАҚШ президенти Доналд Трамп Россия раҳбари Владимир Путин билан бўлиб ўтган учрашувни ҳаётидаги энг яхши учрашув, деб атади, деб ёзади «РИА Новости» ахборот агентлиги.\n«Жуда қизиқ. Мен Шимолий Корея билан музокаралар ўтказганимда, улар (Трампни танқид қилувчилар-таҳр.) мен ҳақимда «У жуда қаттиққўл, у жуда қаттиққўл», дейишди. Менинг энг яхши учрашувларимдан бири Владимир Путин билан бўлди. Улар яна айтишди: «У ўта юмшоқлик қилди, у ўта юмшоқлик қилди». Улар менинг бокс мусобақасини ўтказишимни хоҳлашганди. Учрашувимиз олий юқори савияда ўтди», – деган Трамп бугун Монтана штатининг Биллингс шаҳрида ўтказилган намойишда.\nЭслатиб ўтамиз, 16 июль куни Ҳелсинки шаҳрида АҚШ президенти Доналд Трамп ва Россия раҳбари Владимир Путиннинг тарихий учрашуви ўтказилган эди.\nПутин Трамп учрашув


Шайхларнинг раиси – oliymahad.uz\nАбу Али ибн Сино шарқда “Шайхур-раис” (Шайхларнинг раиси) деб аталса, ғарбда “Авиценна” номи билан машҳур. У милодий 980 йилнинг август ойида Бухоро яқинидаги Афшона қишлоғида дунёга келган. Ибн Сино 16 ёшдаёқ машҳур табиб бўлиб танилди.\nIХ аср охири ва Х асрнинг бошларида жаҳон маданияти ва маърифатининг йирик марказларидан бири Гурганжда (ҳозирги кўҳна Урганч) Маъмун сулоласи (995-1017) Хоразмни равнақ топтириш мақсадида тинимсиз ҳаракат қилди. Хоразмшоҳлар сомонийлар, қорахонийлар ва ғазнавийларнинг хуружларига қарамасдан маърифатпарвар олимларга ҳомийлик қилди. Шу йўсинда бухоролик ёш олим Ибн Сино ҳам Гурганжда фаолият юрита бошлади. Бу вақтда у эндигина 25 ёшни қаршилаган эди.\nВақтлар ўтиши билан, маълум сабабларга кўра, Хуросон ҳукмдори Султон Маҳмуд Хоразмдаги олимларни Ғазнага юборишни талаб қилади. Ғазнавийлар ҳукмдорига куёв бўлишига қарамасдан Абул Аббос Маъмун ибн Маъмун унга рад жавобини беради. 1017 йилда Султон Маҳмуд Хоразмни эгаллагач, “Байтул Ҳикма“ олимларининг аксариятини Ғазнага олиб кетган ва улар сафида Ибн Сино ҳамда унинг дўсти Абу Райҳон Беруний ҳам бор эди.\nИбн Сино ХI асрнинг буюк алломалари жамланган Маъмун академиясида етти йил давомида илмий изланишлар олиб борди. “Тиб қонунлари“ китоби учун бебаҳо материаллар тўплади, жарроҳлик операциялари ўтказди. Касаллик ва унинг келиб чиқиш сабабларини таҳлил қилишни йўлга қўйди ва ҳар бир касаллик муҳит, шароит, овқатланиш ва тананинг ўзига хос хусусияти, организмнинг ташқи таъсирга муносабати каби омиллар билан узвий боғлиқлигини исботлаб берди.\nИбн Сино асарларининг умумий сони 450 дан ошади, бироқ бизгача фақат 160 га яқин асари етиб келган. Унинг, айниқса, “Тиб қонунлари“ асари ХII асрдаёқ лотин тилига таржима қилиниб, 800 йил давомида Ғарб мамлакатлари университетларида асосий қўлланма бўлиб келган ва ҳозир ҳам бир қанча тиббий ўқув юртларида ўрганилади. Устози Хаммор маслаҳати билан “Инсоннинг яратилиши ва аъзоларининг тузилиши“, “Тутқаноқ касаллиги ҳақида“, “Қариликда соғлом яшаш ҳақида“ каби китобларини ёзди.\nАбу Али ибн Сино жисмонан ўта бақувват инсон бўлса-да, муҳожирликдаги қўнимсиз ҳаёти ва тинимсиз машаққатли меҳнати оқибатида ўз саломатлигига етарли даражада эътибор бера олмаган. Натижада, у қўланж касаллиги билан оғриб, 1037 йилда 57 ёшида Ҳамадон шаҳрида дунёдан кўз юмди.\n2005 йилда жаҳон илм-фани хазинасига бемисл ҳисса қўшган улуғ бобомиз Абу Али ибн Синонинг 1025 йиллик юбилейи Ўзбекистонда кенг нишонланди.\nОлдингиНақшбандия машойихлари – Хожа Ориф Ревгарий (Аллоҳ сиррини муқаддас қилсин 1-қисм)КейингиМен уларга “Воқеа”ни ўқишни буюрганман


Чекка қишлоқда яшаймиз. Илгари янгиликларни, хабарларни кеч эшитардик. Ҳозир эса ҳар лаҳзада бир ўзгариш, бир янгиланиш.\nНима гап экан, десак, Президентимизнинг ҳаётий ислоҳотлари туфайли эзгу ташаббус бошланаётган бўлади. Биргина тиббиёт тизимини олайлик. Саломатлик бебаҳо неъмат экан, демак, бу йўналишдаги чора-тадбирлар ҳеч биримизни бефарқ қолдирмайди.\nМасалан, биз каби одамларни сифатли ва арзон дори-дармон воситалари билан таъминлаш, оналик ҳамда болаликни муҳофаза қилиш, шошилинч тиббий ёрдам хизматини яхшилашга қаратилган ишлардан жуда миннатдормиз.\nПрезидентимиз Шавкат Мирзиёев соғлиқни сақлаш соҳаси вакиллари билан бўлган ҳар бир учрашувларида тизимдаги мавжуд муаммолар хусусида очиқ-ойдин фикрлашиб, тиббиёт ходимлари ва ушбу соҳа вакилларининг олдига аниқ вазифаларни қўймоқдалар.\n2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида аҳолига тиббий хизмат кўрсатиш қулайлиги ҳамда сифатини ошириш, аҳоли ўртасида соғлом турмуш тарзини шакллантириш, тиббиёт муассасаларининг моддий-техника базасини мустаҳкамлаш, соғлиқни сақлаш соҳасини, энг аввало, унинг дастлабки бўғини — аҳолига шошилинч тиббий ёрдам кўрсатиш тизимини янада ислоҳ қилиш каби масалаларга алоҳида эътибор қаратилган.\nЮртимизнинг барча ҳудудида бўлаётгани каби бизнинг Сурхондарё вилояти кўп тармоқли тиббиёт маркази ҳам таъмирланиб, жаҳон андозаларига мос замонавий ташхис қўйиш ва даволаш ускуналари билан жиҳозланмоқда. Марказда бир қанча янги бўлимлар очилди. Шунингдек, тиббиёт маркази таркибидаги дорихоналарда инсон саломатлигини тиклаш учун зарур дори-дармонлар анча арзонлаштирилганини қувонч билан тилга олиш жоиз.\nҲозирги кунда марказнинг даволаш профилактика тизимида абдоминал хирургия, нейрохирургия, кардиоревматология, урология, нефрология-гемодиализ, гастроэнтерология, физиотерапия каби 16 та клиник бўлим мавжуд. Уларда малакали шифокорлар халқ хизматига шай. Улар одамлардаги касалликларни тезда аниқлаб, даволашга ўз ҳиссаларини қўшмоқдалар. Бу ерда имтиёзга эга бўлган беморларга бепул хизмат кўрсатилаяпти.\nҲаётимизда бўлаётган бундай ўзгаришлар руҳимизни кўтариб, эртанги кунга ишончимизни янада мустаҳкамламоқда.\nСурхондарё вилояти Қумқўрғон тумани Ачамайли маҳалласи фаоли, меҳнат фахрийси.\nМазкур рукндаги бошқа мақолалар: « Нуронийлар учун дилкаш манзил\tОвуллар аҳолиси кутган кун »


Жамият 20:00 / 23.06.2022 12230\nUzAuto бозорига автомобилларнинг олиб кирилишида дастлаб истеъмолчиларнинг фикрини ўрганиш анъанага айланди. Бу ўз навбатида компаниянинг барча маҳсулотларини маҳаллий шароит ва афзалликларга мослаштиради.\nИстеъмолчилар эҳтиёжларини аниқлаш мақсадида, BYD автомобил моделларининг плагинли гибрид электромобиллари (PHEV) прототиплар сифатида тақдим этилди.\n"Car Clinic" иштирокчилари тақдим этилган моделларнинг техник хусусиятлари орасида BYD томонидан ишлаб чиқарилган портлаш ва ёнғинга чидамли Blade Battery аккумуляторларнинг мавжудлигини қайд этишди.\nБу аккумулятор тўлиқ заряд ва тўлиқ ёқилғи бакида 100 км учун атиги 3,8-4,5 л ёқилғи сарфи билан 1 200 кмгача масофани босиб ўтишга имкон беради. Тезлашув вақти 100 км/сга 7,3-7,9 сонияни ташкил этади.\nТаъкидлаш жоизки, Хитойда автомобилнинг биринчи эгалари учун унинг асосий қисмлари (аккумулятор, двигател ва электрон бошқарув тизими)га умрбод кафолат берилади. Автомобил кафолати 6 йил ёки 150 000 км бўлиб, бу эса автомобилнинг юқори ишончлилигидан далолат беради.\nБарча учун алоҳида ижобий факт бу турдаги автомобилларни бошқаришнинг тежамкорлиги бўлди – тахминларга кўра, PHEV’нинг йиллик эксплуатация харажатлари бошқа автомобилларга қараганда 400 долларга кам.\nАқлли бошқарув тизими ва 360° камераларнинг мавжудлиги автомобилни телефон орқали бошқариш, шунингдек, унинг жойлашувини, камералардан олинган маълумотларни, ёқилғи сарфини, иситиш ва совитиш тизими ва бошқа бир қатор тизимларни бошқариш имконини беради.\nБуларнинг барчаси, замонавий автомобил дизайни билан бир қаторда шунингдек, катта дисплей (уни текисликда 90 градусга кенгайтириш имконияти билан), адаптив круиз-контрол, йўналишни бошқариш, ҳавони тозалаш тизими, симсиз зарядлаш ва бошқа кўплаб функционал имкониятларнинг мавжудлиги, футуристик дисклари билан BYD автомобилларини сотиб олиш учун энг функционал ва мақбуллардан бирига айлантиради.\nЎзбекистонда янги энергия манбаларида автомобил ишлаб чиқарилишини йўлга қўйиш режалаштирилганлиги муносабати билан, ушбу автомобиллар тадбир қатнашчилари томонидан кўздан кечириш билан бирга, “Test drive” ҳам ўтказилди, ҳамда синовдан ўтаётган моделлардан истеъмолчиларнинг кўнгиллари тўлгани ёки камчиликлари борасида: автомобил дизайни, қулайлиги ва бошқа кўплаб жиҳатларини ўрганишга қаратилган махсус сўровнома ўтказилди.\n"Car Clinic" усули "сифатли" тадқиқотларни, автомобилларнинг статистик ва динамик тестларини, шунингдек, сўровномаларни ўз ичига олган.\nТадқиқотнинг мақсадли аудиторияси анъанавий ёқилғили автомобил ва электромобил эгалари бўлиб, келажакда оптимал конфигурациянинг зарур имкониятлари ва хусусиятларини батафсил аниқлашга имкон беради. Иштирокчилардан олинган сўровномалар натижаси Ўзбекистонда серияли ишлаб чиқарилиши кутилаётган автомобилларга ўзгартириш ва қўшимчалар киритилишига қаратилади.\nЭслатиб ўтамиз, жорий йилнинг феврал ойида UzAuto ва Хитойнинг энг йирик электромобил ишлаб чиқарувчи компанияси BYD ўртасида ўзаро ҳамкорлик қилишга келишилди. Ҳамкорлик доирасида томонлар енгил автомобиллар ҳамда автобусларни ишлаб чиқариш бўйича қўшма лойиҳани Ўзбекистоннинг янги энергия манбайида (NEV - гибридлар, электромобиллар ва электроавтобуслар) амалга ошириш имкониятларини ўрганишни келишиб олишди. Шунингдек, лойиҳа ўз ичига савдо ва сервис хизмат кўрсатиш шу жумладан, электромобиллар аккумуляторлари ҳамда электродвигателларга техник хизмат кўрсатиш тармоқларини яратишни ўз ичига олади.


13 февраль – Халқаро радио куни | Muslimaat.uz\nМанзилингиз:Муслимаат»Бош саҳифа»Янгилик ва хабарлар»13 февраль – Халқаро радио куни\nBy Muslimaat.uz on\t Fevral 13, 2019 Янгилик ва хабарлар\n2011 йили БМТнинг ЮНЕСКО Бош конференцияси ўзининг 36-сессиясида 13 феврални Халқаро радио куни деб эълон қилди. Бу таклифни биринчи бўлиб Испания олға сурган. ЮНЕСКО ташкилоти мазкур масалада ўтказган тадқиқотларидан сўнг ушбу таклифни Бош конференцияга тақдим этди.\nБу куннинг Халқаро радио куни деб тайинланишининг сабаби шуки, 1946 йил 13 февралда “БМТ радио”си ташкил этилиб, ўз эфирини бошлаган эди.\nРадио деганда дунёдаги энг кўп аудиторияга эга коммуникация воситаси тушунилади. У катта имкониятларга эга ва кам харажатларни талаб этувчи, омматан тан олинган алоқа воситасидир.\nРадио дунёнинг энг чекка ҳудудларида жойлашган аҳоли қатламлари: оми ва саводсиз, қашшоқ аҳоли, аёллар, ёшлар, ногиронлар кабиларга етиб бориб, билим савияси ҳамда маълумотидан қатъи назар жамият ишларида фаол иштирок этиш, маълумотга эга бўлиш имкониятларини ўзида намоён қилади.\nБундан ташқари, радио турли фавқулодда вазиятлар ва табиий офатларда ўта аҳамиятли вазифани ўтайди. Янги-янги технологиялар ёрдамида, мобил воситалар ва кенгполосали алоқа ҳамда планшетли компьютерлар кўмагида радио бугунги кунда янада такомиллашиб бормоқда.\n«Радиоэшиттиришлар жамиятдаги турли гуруҳларни уларнинг умумий қизиқишлари остида бирлаштириб, ўзаро муносабатларини яхшилаш борасида самарали натижа бера олади. Шундай экан, “2019 йил – Халқаро радио куни” дунёнинг тинчроқ ва бағрикенгроқ бўлишида радионинг аҳамиятини ифодалайди», дейди ЮНЕСКОнинг ОАВ тараққиёти ҳамда жамият бўлими раҳбари Мирта Лоренцо.\nЭслатиб ўтамиз, радио ихтиро қилинганига 100 йилдан ошди.


“Сурия дўстлари” гуруҳи Истанбулда йиғилиш ўтказмоқда\n28 ноябр 2020, Тошкент вақти: 13:05\nСурия мухолифатини қўлловчи халқаро ташкилот ва давлатларнинг вакиллари шу кунларда Истанбулда йиғилдилар.\nБу учрашувларда президент Башар Ассад режимига қарши курашаётган кучларга ёрдам бериш имкониятлари муҳокама қилинаяпти. Чунончи, АҚШ Давлат котиби Жон Керри Сурия мухолифатига ноҳарбий ашёлар шаклида умумий қиймати 130 миллион долларга тенг бўлган ёрдам тақдим этилиши ҳақида эълон қилиши кутилмоқда.\nБу орада Европа Иттифоқи мамлакатларида Сурия мухолифатига қурол-аслаҳа етказиб беришга қўйилган тақиқни бўшаштириш ва Ассад ҳокимият даъвосидан воз кечиши учун унга босимни кучайтириш имкониятлари ҳам муҳокама қилинмоқда.\nАҚШ, Европа Иттифоқи ва Араб лигаси мамлакатлари каби фаол аъзоларга эга бўлган “Сурия дўстлари” норасмий гуруҳи Башар Ассадни ҳокимиятдан четлатиш йўлларини топишга ҳали-ҳамон муваффақ бўлгани йўқ.\nБМТ маълумотларига кўра, Сурияда икки йилдан буён давом этаётган қуролли тўқнашувларда 70 мингдан зиёд одам ҳалок бўлган.


Избосканлик тадбиркор завод раҳбарининг “босим”идан қутулди\nМуносабат майдони 02 March 2018 17:24 531\nO`zLiDeP ташаббуси билан Ўзбекистон Савдо-саноат палатаси ҳамда бир қанча нуфузли вазирлик ва идоралар, жамоат ташкилотлари билан ҳамкорликда жорий йилнинг 13 февраль куни видеоконференция шаклида “Ўзбекистон фаол тадбиркорлари” анжумани бўлиб ўтди. “Президент ғоялари билан келажак сари” шиори остида ўтган мазкур анжуманнинг ҳудудий босқичлари эндиликда вилоятлар ва уларнинг туман, шаҳарларида ўтказилмоқда.\nЖумладан, Избоскан туманидаги 6-сон болалар санъат ва мусиқа мактабида ташкил этилган “Фаол тадбиркорлар” ҳудудий анжуманида Олий Мажлис Қонунчилик Палатаси депутати Ойбек Эгамов, Избоскан туман прокурори ўринбосари Сардорбек Арзиев, туман ҳокими ўринбосари Элёрбек Раҳматуллаев, туман давлат солиқ инспекцияси раҳбари Асрорбек Мирзаев, ЎзМиллий банк Избоскан филиали кредит бўлими бошлиғи Нодирбек Атақўзиевлар тадбиркорларни қизиқтирган саволларга батафсил жавоблар бериши билан бирга муаммоларига ечим топишга ҳаракат қилдилар.\n– Фаолиятим Брикет маҳсулотлари ишалб чиқаришга ихтисослашган, - дейди тумандаги “Нурисломбек great stile” мчж раҳбари Исмоил Абдурашидов. – Айни вақтда фаолиятимни кенгайтириш учун 30 сотих ҳамда иссиқхона қуриш учун 70 сотих ер ажратилиши масаласида ҳаракат қилаётгандим. Бугун муаммо ҳал бўлганидан хурсандман. Туман прокуратураси тасарруфидаги 260 гектар ер майдонининг 1 гектари берилиши тадбиркорлигимни янги марраларга олиб чиқишимда муҳим қадам бўлишига ишонаман.\n–Тўрткўл пахта қабул қилиш пунктининг бўш турган 20 сотих ер майдони туман ҳокими томонидан тадбиркорлигимни кенгайтиришим учун ажратилганига кўп вақт бўлди, - дейди тадбиркор Ғофуржон Султонов. – Бироқ пахта завод раҳбари Жасур Қўшақовнинг “босими” туфайли ҳанузгача фаолиятимни йўлга қўя олмаяпман. Завод остонасидан киришимга ҳам рухсат бермаётган раҳбар тазйиқи тадбиркорлигимга тўсиқ бўлмоқда. Бугунги анжуманда мутасаддилар томонидан муаммоим жойида ўрганилди, туман депутатлик гуруҳи масала ечимини назоратига олди.\nАнжуман вилоятнинг барча туманларида давом этмоқда.


19 октябр 2021, Тошкент вақти: 23:28\nМусулмонлар масжидларда беш вақт намозларини ўқиб, ҳукумат тайинлаган имомлар билан мулоқотдан қочади, дейди Абдувоҳид қори.\n“Ислом ва мусулмонлар” эшиттиришининг бугунги сонида оддий ўзбекистонликлар кўтарган ана шу мавзу ҳақида гап боради.\nЎзбекистонда 2 мингдан ортиқ масжид бор\nЎзбекистонда расмийлар рўйхатидан ўтган жами 2 мингдан ортиқ масжид бор. Бу масжидларнинг аксарияти жоме масжидларидир.\nБундан ташқари, ҳукумат рўйхатидан ўтолмаган, аммо қишлоқлардаги кичик маҳаллаларда ишлаб турган 4 мингдан ортиқ масжид борлиги ҳақида ҳам норасмий маълумотлар бор.\nСўнгги йиллар давомида маҳалла масжидларининг кўпчилиги эшигига қулф солинди. Аммо, шунга қарамай Рамазон ойида бир амаллаб таровиҳ намозлари учун масжид қулфини очолган кекса маҳалла имомларидан баъзилари шу кунларда ҳам ишлаб тургани ҳақида Озодликда аввал хабар берган эдик.\nЗеро, бундай масжидларнинг кўпчилиги собиқ совет замонларидан бери мавжуд эски масжидлар ва уларда йиллар давомида ўша масжид теграсидаги маҳаллалар аҳолиси танлаган илмли ва обрўли кишилар имомлик қилиб келган.\nҲозирги кунга келиб расман рўйхатдан ўтган кўпчилик масжидлардаги имомлар рутбаларини тарк этган ёки тарк этмоқда.\nБунинг биринчи сабаби 1998 йилда янги таҳрирда қабул қилинган “Виждон эркинлиги ва диний ташкилотлар тўғрисида”ги қонунда белгиланган янги тартиб билан изоҳланади.\nУшбу қонуннинг 8-моддасида: “Тегишли диний маълумотга эга бўлган Ўзбекистон Республикаси фуқаролари диний ташкилотларнинг раҳбарлари бўлишлари мумкин”, дейилади ва диний ташкилотлар сирасига масжид ҳам кириши айтилади.\nЎзбекистонлик кузатувчилар қонундаги “тегишли диний маълумот” ибораси Мусулмонлар идораси томонидан ҳукуматнинг махсус кўрсатмасига биноан тўлиқ назорат қилиниши айтиладиган давлат диний таълим муассасасига боғланган, деган фикрда.\nБундай муассасалар Ўзбекистонда иккита: Имом Бухорий номидаги Тошкент Ислом Институти - Олий Маъҳад ва Тошкент Ислом Университетидир. Уларнинг иккиси ҳам пойтахтда жойлашган.\nБу таълим даргоҳларини битирган йигитларнинг қайсидир масжидга имом бўлиш ёки бўлмаслиги ҳақидаги якуний қарорни эса Ўзбекистон Мусулмонлар идораси беради.\nОзодлик мухбирига Мусулмонлар идораси расмийлари мавзу хусусида изоҳ беришдан бош тортди.\nБугун имомларни тайинлаш тартиби ҳақида Тошкент шаҳридаги "Муҳаммадносир" масжидида имом нойиби бўлиб ишлаётган Қобил қори Одилжон ўғли билан суҳбатлашдик.\nҚобил қори: Ҳозир талабга жавоб берадиган имомлар чиқаяпти\nҚобил қори Одилжон ўғли фақат давлат муассасасини битирган шахсларгина имомликка ўтишин тасдиқлар экан, буни мутлақо тўғри қарор, деб билади.\nАйтиш жоиз, Қобил қори Одилжон ўғлининг ўзи ҳам “Муҳаммадносир” масжидида бир неча йил имомлик қилган.\n- Олий Маъҳад, мана Ислом Университетини битириб чиқаëтган толиби илмларимиз бор. Мана дунëвий илмлар ҳам бор. Пайғамбаримиз Муҳаммад Мустафо саллоллоҳу алайҳи васаллам “Ўзингларнинг замонангларнинг тараққий қилган илмларини ҳам ўқинглар” деганлар. Шу илмларнинг ҳаммасини ўзида мужассам қила билган, талабга жавоб берадиган хорижий мамлакатларнинг ҳам тилини биладиган имомларимиз чиқаяпти, болаларимиз чиқаяпти. Ҳамма томонлама талабга жавоб берадиган бўлса, улар имомликка ўтади, дейди қори домла.\nУнга кўра, имомликка тайинланадиган кишидан Олий Маъҳад ёки Тошкент Ислом Университетларини тамомлаганлиги ҳақидаги қоғоздан ташқари, 2-3 йиллик нойиблик фаолиятидаги тажриба ҳам талаб қилинади.\nКейин эса имомликка номзод киши Ўзбекистон Мусулмонлар идорасидаги махсус ҳайъат суҳбатидан ўтади ва ушбу идора буйруғи билангина имомликка тайинланади.\nҚобил қорининг фикрича, ҳукуматнинг бу сиёсатидан кўзланган асосий мақсад давлат рўйхатидан ўтмаган ва 1995 йилларга қадар бемалол фаолият юритган турли мадраса ва ҳужраларда ёҳуд хорижда таҳсил олган имомларнинг меҳробга чиқишидан туғилган хавфни бартараф қилиш бўлган ва бу сиёсат ҳозирга келиб ўзини оқламоқда.\n- У ердан, бу ердан ҳужрада ëки бошқа жойларда ҳар хил қўлларда, ҳар хил оқимларга мансуб бўлган одамларнинг қўлида тарбия кўрган одамлар ҳам қайси йўллар биландир меҳробга чиқиб қолса ëки бир масжидга имом бўлиб қолганда, нотўғри сиëсат кетаëтганлиги маълум бўлиб қолди унинг илмида, дунëқарашида, мафкурасида. Ўша муқаддам қўйилган хатоларга йўл қўймаслик учун талаб даражасида бўлган имтиҳонлардан ўтиб, ҳамма томонлама етук уламоларимизнинг назаридан ўтиб, имтиҳонидан ўтиб, керакли бўлган ҳужжатга эга бўлган болаларимиз қўйилаяпти имомликка,- дейди Тошкентдаги “Муҳаммадносир” номли масжид имоми нойиби Қобил қори Одилжон ўғли.\nАсрор Эгамбердиев: Ҳозирги имомлар МХХ кўригидан ўтади\nҚобил қори тилга олган маълумотларни тасдиқлаган қашқадарёлик оддий намозхон Асрор Эгамбердиев бу маълумотлар орасида биттаси, яъни имомликка номзод кишининг махсус суҳбатдан ўтишини ҳал қилувчи аҳамиятга эга жиҳат, деб ҳисоблайди.\nАсрор Эгамбердиевга кўра, Ўзбекистонда бугун ёппасига алмаштирилаётган имомларнинг ўрнига келаётган янги ёш имомлар авлоди ҳукуматнинг муттасил назорати остидаги диний таълим масканларида ҳукуматнинг бугунги сиёсати миясига қуйиб чиқарилган ёшлардангина иборат.\nМахсус ҳайъатда яна чиғириқдан ўтказишдан мақсад эса бунга яна бир карра ишонч ҳосил қилишдир, дейди у.\nАсрор Эгамбердиев бу ҳайъатни соддагина қилиб “Миллий хавфсизлик хизматининг комиссияси”, деб атайди.\n- Имомликка кўпроқ ўзлари ўқитиб, ўзлари тайëрлаб, ўзларининг гапларидан чиқмайдиган имомлар тайëрлайди. Мадрасада ўқиб чиқади уч-тўрт йил ëки Маъҳадга ўқиб чиқади. Хуллас ўша ерларда ўқиб чиққандан кейин, ўзларининг документларини олгандан кейин СНБнинг кўригидан ўтади. Кейин имом бўлади,- дейди Асрор Эгамбердиев.\nБугунги намозхонлар масжидга у қадар шошилмаслигининг биринчи сабаби, уларни остонадаёқ фуқаролик кийимида қарши оладиган махсус хизматлар ходимларидан қўрқув бўлса, иккинчи сабаби, мусулмонларни таъқибга олаётган ҳукуматнинг ўзи тайинлаган мана шу имомлардир, дея қўшимча қилади суҳбатдошимиз.\nАҳмаджон қори: Ҳукумат ҳозирги имомларни ўзига боғлаб олган\n1999 йилга қадар Тошкент шаҳрининг Чилонзор туманидаги “Бўрижар” масжидида имомлик қилган Аҳмаджон қори махсус тайинланган бугунги имомлардан халқнинг чўчишини алоҳида таъкидлади.\nМасжидларда мусулмонлар имомларга ортиқча савол бермасликка ҳаракат қилади, чунки бу имомларнинг бошқа вазифаси ҳам борлигидан жамоатнинг хабари бор.\n- Давлатнинг назоратида бўлиб, доим рўйхатдан тушиб, учëтга тушиб қолган вақтимизда РОВДга ëки бўлмаса МВДга ўхшаган жойларга чақириб, “Нима қилаяпсан? Нима қилиб юрибсан?”, деб суриштириб юрган вақтларда имомларни учратиб қолишлигим ëки ўша имомлар билан суҳбатларни биз билан суҳбатлашаëтган давлат ходимлари гапириб берганларига гувоҳ бўлганман, кейинчалик охирги вақтларда мана шу 7-8 йил ичида имомларни ўзига қаттиқ боғлаб олган ҳукумат,- дейди Аҳмаджон қори.\nАҳмаджон қори Ўзбекистонда эътиқод эркинлиги у қадар чекланмаган ва диндорлар ортдан таъқиб кучаймаган кезларда – 1997 йилда уни таниган масжид қавмининг сўровига биноан имом бўлган.\n- Чилонзордаги масжидда атрофдаги маҳалладаги одамлар, бизларни таниган одамлар ўзлари таклиф қилишган. “Сиз бизнинг масжидимизда имом бўлиб ишласангиз”, деб таклиф қилишган. Кейин Абдурашид Баҳромовнинг олдига борганмиз маҳалла оқсоқоллари билан тўрт-беш киши. Улар анча обрўли, эътиборли инсонлар эди масжид оқсоқоллари ва бошқа ëнларида бўлган кишилар. Уларнинг олдидан ўта олмасдан Абдурашид Баҳромов рози бўлган. Кейин шу бўйи ўша масжидда ишлаганман. Яъни бу одамларнинг таклифи билан мумкин бўлган. Лекин албатта рухсат берилсагина ўтарди,- дейди Аҳмаджон қори.\nҲар бир имом ўз қавмининг етакчисидир\nАҳмаджон қорининг сўзларига кўра, бир масжиднинг имоми, бошқача айтганда, ўша қавмнинг етакчисидир. Шу боис, диндорларнинг бу қатлами муттасил назорат остида бўлиб келган ва ҳозир бу назорат янада кучайган.\nАйни пайтда у бугунги имомлар орасида ҳам ҳукумат, ҳам халқ билан муроса қилаётган, шу йўл билан ўз қавми ҳурматини қозонган имомлар ҳам кўплигини алоҳида таъкидлади.\nАммо, бу йўлдан бораётган имомларга кун йўқ, дер экан Аҳмаджон қори кейинги пайтларда эшитгани бир неча ҳодисалардан бирини тилга олди.\n- Мана яқинда ҳам эшитдим. Қайси масжидда диний идора ўзи тайинлаган имом бўлса ҳам, агар ўша масжид аҳолисига ëқиб ва яна ундан ташқари бошқа шаҳарнинг ҳар турли жойларидан одамлар шу имомнинг суҳбатларини, мавъизаларини ëқтириб, шу масжид атрофига жамланиб шу ердан баҳраманд бўлиб кетаëтганини диний идора, давлат ходимлари албатта ўша ерда аралашиб юрган одамлар кўриб, бу имомнинг ўша масжидда фаолиятини тўхтатишаëтганини эшитдим. Бунақа имомни чақириб, суҳбат ўтказиб қандай маъруза қилиш кераклигини мажбур ўргатишади, дейди суҳбатдошимиз.\nАҳмаджон қорини ҳам ўз даврида Ўзбекистон мусулмонлари идораси чақириб, маърузалари чоғида президент Каримовни алқашни сўрашгани ва суҳбат орасида бугунги сиёсат важидан бунга мажбур эканини айтишганини эслади.\n- Бир неча йил ўзим алоҳида бир масжидда имом бўлиб ишлаган вақтимда президент Каримовнинг мақталмагани, бирор марта ҳам у дуо қилинмагани учун маҳалла раисларими, бошқаларими келиб диний идора муфтийси Абдурашид қори Баҳромовга шикоят қилишган. Кейин Абдурашид Баҳромов мени чақириб, “Мақтаб туриш керакда энди президентни ҳам. Шунақа қилмасак бўлмайдида. Бошқа иложимиз йўқда. Ука, илтимос, шу нарсаларни эътиборга олинг”, деб илтимос маъносида менга айтган эдилар, дейди Аҳмаджон қори.\nСуҳбатдошимиз 1999 йилга қадар Чорсу туманидаги “Бўрижар” масжидида ҳукуматнинг тазйиқлари остида имомлик қилган ва 16 феврал портлашларидан сўнг қидирувдаги шахслардан бирига қўшни бўлгани учун имомликдан олинган эди.\nАммо, унга қўйилган талаб, яъни, президент Каримов номини ҳутбада алоҳида дуои-салом билан тилга олиш бўйича оғзаки ва жума кунлари белгиланган мавзуларда маъруза қилиш бўйича ёзма талаб шу кунларга қадар ҳам сақланиб қолгани айтилади.\nҚобил қори: Мақсадимиз фақат яхшилик\nЎзбекистоннинг бу борадаги сиёсатини маъқуллаган Қобил қори Одилжон ўғли, жумладан, жума намози маърузалари хусусидаги саволларимизга жавоб берар экан, диндорлар қайси давлатда яшасалар, ўша давлат сиёсатига бўйсуниши керак, деб ҳисоблашини айтди.\n- Бизлар шу ҳукуматда яшаб турибмиз, шу ҳукуматнинг фуқаросимиз. Албатта биринчи ўринда қонун устуворлиги туради. Ўша ҳукуматимизнинг низоми бор. Ҳукуматнинг сиëсатига зид бўлмаган ҳолатда Қуръон, ҳадисдан келиб чиқиб, халқимизни яхши йўлга бошлаш учун берилади. Мақсадимиз фақат яхшилик. Мана мисол учун сабр тўғрисида мавзу бўлиши мумкин, шукур тўғрисида мавзу бўлиши мумкин. Энди нима десам бўлади сизга, шу нарсанинг хамиртуруши бўлса, хамирни ўзингиз ошириб, чиройли қилиб зуваласини тортиб, нонни чиройли қилиб ясаб, тандирга ëпиб бериш сизнинг ўзингизнинг қўлингизда.\nОзодлик: Демак, матнни ўзингиз ëзасиз. Матнни имомнинг ўзи ëзади.\n- Ҳа. Мавзу берилади. Ҳамма масжидларда ҳар хил мавзу бўлмасин, бир хил, чиройли бу. Бу яхши масала. Мавзу берилади. Шу мавзу устида имомлар ўзи ишлайди. Қани имомларнинг савияси қанақа экан, қайси имом бу мавзуни қанақа қилиб ëритиб берар экан?\nОзодлик: Кейин унинг матни текшириладими?\n- Йўқ, текширилмайди. Унақа назорат қилинмайди.\nОзодлик: Масалан ҳақ сўзни кимга бўлса ҳам айтиш масаласи, ҳатто шоҳга ҳам айтиш масаласи ëки ўз ҳақини талаб қилиш, ҳаққи учун курашиш масаласи – бунақа мавзулар ҳам бўладими?\n- Адолат тўғрисида кўп нарса ҳаммага баробар Қуръоннинг ҳукми, адолати чиройли мавзулар бўлади.\nОзодлик: Лекин бу мавзулар ва Қуръон ва ҳадис ўртасида зид бўлган масалалар бўлса-чи, шундай саволлар бўлсачи?\n- Шахсан мен тажрибамда унақа масалаларга дуч келганим йўқ. Лекин биз имомлар шунақа иштибоҳли масалаларга дуч келсак, устозларимиз билан маслаҳатлашиб иш қиламиз, дейди Ҳозирда Тошкентдаги “Муҳаммадносир” номли масжид имоми нойиби Қобил қори Одилжон ўғли.\nХалқ бугунги имомларига кўниккан\nЙиллардан буён диндорлар ҳуқуқларини ҳимоя қилиш бўйича бир қатор халқаро лойиҳаларда иштирок этган фарғоналик ҳуқуқ фаоли Абдусалом Эргашев сўзлари мазмунидан бугун масжидларда имом қўлида ҳукумат белгилаб берган махсус дастурга оид саволлар бўлиши эҳтимоли камлигини тушуниш мумкин.\nАбдусалом Эргашевга кўра, ўзбекистонлик мусулмонларда бугун ҳукумат тайинлаб бераётган имомларга кўникма шаклланиб бўлган.\nЧунки, диний таълимнинг ҳукумат назоратидан ташқаридаги ҳар қандай кўриниши, ҳатто, бирор китоб дўконидан харид қилинган китобдан мустақил равишда исломни ўрганишдан халқ чўчиб қолган. Ўзбекистонлик мусулмонлар учун диний илм олишнинг ҳукумат белгилаб берган масжиддаги маърузадан бўлак хавфсиз йўли қолмаган, деб ҳисоблайди ҳуқуқ фаоли.\nҲатто, давлат нашриётида чоп этилган китоблар ҳам баъзан жиноий далил-ашё сифатида олинаётгани боис, ўзбекистонлик ҳуқуқ фаолига кўра, намозхонлар тинчгина рухсат берилган масжид имомининг маърузаларини тинглаш билан чекланмоқда.\n- Чунки халқ ўзи диний илмга, элементар исломий маълумотларга жуда чанқоқ. Шунинг учун у қайси оғиздан чиқишидан қатъий назар динга тааллуқли бўлса, исломга, имонга тааллуқли бўлса, бу одамларни бизнинг халқимиз ҳурмат қилади. Биласиз яхши гапнинг гадоси бизнинг халқимиз, дейди фарғоналик ҳуқуқ фаоли Абдусалом Эргашев.\nАслида кимлар имомликка ўтиши мумкин?\nБиз бу саволга жавоб беришини сўраб, Тошкентдаги "Муҳаммадносир" масжиди имоми нойиби Қобил қори Одилжон ўғлига мурожаат қилдик.\nҚуйида шу суҳбатни тинглашингиз мумкин.\nЎзбекистонда имомликка ўтаëтганлар кимлар?


ЯНГИ ДУНЁ » Blog Archive » ”Дўстга ҳам, душманга ҳам салом айтинг!”\nПрезидент номига ёзган мактубимга ижобий жавоб олганимдан кейин бир олам қувонч ва ҳаяжон билан Тошкентга жўнаб кетарканман, ўн йиллик айрилиқдан сўнг менинг Ватанга қайтишим ўзбек мухолифатини бунчалар саросимага солиб қўйишини хаёлимга ҳам келтирмаган эдим.\nХорижда қўлига компютер тегиб ўзларини “шоир ва ёзувчи” деб эълон қилган, журналистиканинг кўчасидан ҳам ўтмай, ўзини менга ҳамкасб деб билган бир гуруҳ лўттибоз ва масхарабозлар тўқиган иғво ва башоратларни ўқиб, ажиб ҳайратларга ошно бўлганимни яширмаслигим керак.\nЭртадан кечгача Ватанга қайтишни орзу қилиб, юрса ҳам, турса ҳам Ўзбекистонни ўйлаб, юрт ҳажрида куйиб ёниб юрса-да, ҳар эҳтимолга қарши ўзини мухолифат аъзосиман деб эълон қилган юзсиз ва иймонсиз баъзи муҳожирларнинг ёзганларини ўқиб, кулишни ҳам, куйишни ҳам билмай қолдим.\nСамимий ва кўнгли тоза ҳамкасбларим Насрулло Саййид билан Юсуф Расулларгина менинг Тошкентда эканимдан астойдил қувонганларини уларнинг ёзган хат ва хабарларидан ўқиб билдим.\nМуҳаммад Солиҳ бу гал ҳам ўзига, ўзининг “Ўзбек мухолифати лидери” деган номига содиқ қолганини яна бир бор исботлади.\nМухолифат лидерининг Тошкентда эканлигимдан хабар топган заҳоти ёзган мактубидаги қуйидаги сўзларни ўқиб, унинг ҳақиқий дўст ва иймонли инсон эканига яна бир марта ишонч ҳосил қилдим:“Сизнинг Ватанда эканлигингизга севиндим. Дўстга ҳам, душманга ҳам салом айтинг!”\nМенинг ўн йиллик айрилиқдан сўнг шахсан Президентнинг рухсати билан Ўзбекистонга қайтишим ҳақидаги фавқулоддаги хабарни унга ўзини мухолиф деб билган Муҳаммад Солиҳ ана шундай холис ва самимий, айтиш мумкинки мардларча кутиб олди.\nҲақиқий лидер ва сиёсатчи шундай бўлиши керак. Шундай пайтларда у ўзининг табиий ва инсоний муносабати билан ҳаммадан баланд ва юқори эканини исбот қила олиши керак.\nМуҳаммад Солиҳ шуни исбот қилди. Бу мактуби билан у нафақат менинг кўз ўнгимда, балки ўз мухолифлари наздида ҳам, уни ўзининг биринчи рақамли рақиби деб билгувчи ўзбек ҳукумати назарида ҳам анча баландлашди.\nШахсан мамлкат раҳбарининг рухсати билан Ватанга сафар қилаётган журналист ҳақида хориж матбуотида эълон қилинаётган барча гап сўзларни диққат билан ўқиб бораётган расмий Тошкент Муҳаммад Солиҳдан эҳтимол бу қадар ошкор ва гўзал самимийликни кутамаган бўлиши ҳам мумкин.\nАхир ундан фарқли ўлароқ, мухолифатнинг бошқа вакиллари, масалан Толиб Ёқубов, Ёдгор Обидов, Намоз Нормўмин ва Камолиддин Йўлдош (Ровшан Тўлаганов)лар менинг Ватанга қилган бу сафаримни бошқача баҳолашди, бошқача шарҳлашди.\nМен бугун уларнинг муносабатига тўхталиб ўтишни лозим топмадим.\nИсмат Хушевни “Дунё ўзбеклари”нинг Бош муҳаррири сифатида Муҳаммад Солиҳга нисбатан ўта хайрихоҳликда айблаётган рафиқу-рақибларим, дўсту-ғанимларим бундан тегишли хулоса чиқариб олсалар ёмон бўлмасди.\nКим нима деса десин, лекин нима бўлганда ҳам мен бугун яна бир маротаба ўз иқроримни айтишим керак: ўзбек мухолифати лидери кўплардан кўп жиҳатдан устун эканини яна бир карра исбот қилди!\nPublished on mars 17, 2013 · Filed under: Суҳбатлар;


ЮРТ БАЙРОҒИНИ ЎП, КЎКЛАРГА КЎТАР! - UzTV New York, Inc.\nБугун Ўзбекистон фарзандалари қай бир соҳа бўлмасин дунёнинг мана ман деган давлатлари ёшлари билан беллашиб, ниларга қодир эканликларини намоён этмоқдалар. Жумладан, спорт соҳасида бу яққол кўзга ташланмоқда. 2016йилда Бразилияда бўлиб ўтган Рио-2016 Олимпиада ўйинларида ўзбек ўғлонлари муносиб иштирок этиб, ўз жасоратлари билан дунёни лол қолдирдилар ва бу Ватанимиз тарихининг шонли саҳифаларига олтин қалам билан ёзилди. Шу давр мобайнида Ўзбекитон Республикасининг Давлат байроғи бир неча марта кетма-кет юқорига кўтарилди.\nБу албатта, мамлакатда ёш спортчиларга яратиб берилган шарт-шароитларнинг самарасидир.\nШу ўринда алоҳида таъкидлаш керакки, мадҳиямиз садолари остида Ватанимиз байроғи барча давлат байроғларидан юксакларга кўтарилаётган паллаларда мана шундай муқаддас заминда туғилиб ўсганлигидан калби фахр-ифтихорга тўлиб, кўзларига кувонч ёшлари келмаган бирорта ватандошимиз бўлмаса керак.\nКелинг, мана шундай улуғ кунларда кўзларимизга ёш қалқишига сабаб бўлган, Ўзбекистонни дунёга донг таратиб, танилишида муҳим аҳамиятга эга бўлган давлатимиз байроғи, унинг мазмуни, тарихи ва бугунги кундаги аҳамияти ҳаҳида озгина сўз юритсак.\nМустақилликнинг дастлабки йиллариданоқБиринчи Президент Ислом Каримов ташаббуси билан давлат мустақиллигимизнинг асосий белгиси бўлган давлат рамзларини, биринчи навбатда давлат байроғини қабул қилишга алоҳида эътибор қаратилди. Бунинг акс садоси ўлароқ, 1991йил 18ноябрда Ўзбекистон Республикаси Олий кенгашининг VIII сессиясида “Ўзбекистон Республикасининг Давлат байроғи тўғрисида”ги Қонун қабул қилинди. Шуни алоҳида таъкидлаш керакки, Ўзбекистон Республикасининг Давлат байроғи Давлат мустақиллигининг рамзидир. Давлатимиз байроғи халқаро муносабатларида Ўзбекистон Республикасининг тимсоли бўлади.\nДавлатимиз байроғидаги ҳар бир ранг, ҳар бир белги чуқур рамзий маънога эга. Байроғдаги мовий рангда тириклик мазмуни акс этган мангу осмон ва обиҳаёт рамзи. Тимсоллар тилида бу яхшиликни, донишмандликни, ҳалолликни, шон-шуҳрат ва садоқатни билдиради. Бинобарин, буюк бобомиз Амир Темур давлати байроғининг ранги ҳам мовий рангда эди. Байроғдаги оқ ранг муқаддас тинчлик рамзи бўлиб, у кун чароғонлиги билан уйғунлашиб кетади. Оқ ранг поклик, беғуборлик, софликни, орзу ва хаёллар тозалиги, ички гўзалликка интилишнинг тимсоли. Яшил ранг яшариш ва янгиланиш, навқиронлик ва шодумонлик рамзи, шунингдек, она табиатимиз тимсолидир. Қизил чизиқлар эса, томиримизда жўшиб оқаётган аждодлар қони – ҳаётий қудрат ва давомийлик рамзидир. Шунингдек, бунда Истиқлол, озодлик учун қон тўккан эрксевар ота-боболаримизнинг орзу-армонлари мужассам. Байроғимиздаги ярим ой ва юлдузлар тарихий ва диний қадриятларимиз, умрбоқий анъаналаримиз, маънавий куч-қудратимиз билан боғлиқ.12 та юлдуз – мукаммаллик ва баркамолликни, янги ой эса мустақил, озод ёш давлат – Ўзбекистонни ифодалайди.\nХулоса қилиб айтганда, чуқур тарихий илдизга эга, халқимиз донишмандлигини ифодаловчи давлатимиз байроғи бизнинг фахру ифтихоримиздир.


Monday, 09 May 2016 13:38\nӮтган дастуримизда ӯрмонларнинг нобуд бӯлиши ҳақида сӯҳбатлашдик. Шунингдек такидлаб ӯтдикки ӯрмонларнинг нобуд бӯлишлари сабабларидан бири бу биохилмахилликнинг камайиб кетиидир.\nӮрмонлар жаҳон бӯйлаб ер сатҳининг учдан бир қисмини дол-дарахтлар ва ӯсимликлари билан ташкил этган. Дунёда бор ӯсимликлар ва жониворларнинг ярмини ӯрмонлар ӯзида жой берган. Шунинг учун ҳам ӯрмонларга махсус аҳамият берилади.\nӮрмонларда истеҳсолчилар, яъни ӯсимликлар, истеъмолчилар, яъни жониворлар ва бӯладиганлар, яъни кичик ҳашарот орасида ҳаётий бир умумият бор. Ӯрмонлар, махсусан қӯл тегмаган, бикр ӯрмонлар турли биологик хилмахилликка бой бӯлиб, ундаги ӯсимликла ва жониворларнинг баъзи бир тури ҳали ҳам кашф этилмаган.\nМасалан, Амазонка ӯрмони дунё бӯйлаб ӯсимликлар ва жониворлар турларининг ӯндан бир қисмини ӯзида жой берган. Мутахассислар фикрига кӯра, Амазонка ӯрмонида 40 минг тур ӯсимликлар, 427 тур сутэмизувчилар, 1294 тур қушлар, 427 тур амфибиялар ва 3 минг тур балиқлар бугунги кунгача ҳисобга олинган. Ачинарлиси шуки ӯрмонларни нобуд бӯлиши об-ҳавога салбий таъсир етказишидан ташқари жониворлар ва ӯсимликлар турларининг нобуд бӯлишига олиб келади.\nМутахассисларга кӯра ӯрмонлардаги дарахтларни кесиш ерларни текислаш учун йӯлланган бӯлиб, бу амал дарахтлар турларининг нобуд бӯлишига сабаб бӯлади.\nОлимларнинг айтишича Бразилиядаги ӯрмонлар дарахтларини кесиш Амазонка ӯрмони учун катта зарар етказади. Соҳа бӯйича олиб борилган тадқиқотлар натижасига кӯра, Амазонка ӯрмонида 38 тур жониворларга инқироз таҳдид қилмоқда. Бу турларнинг баъзи бирлари дарахтларнинг нобуд бӯлишит билан орадан кетса, бошқалари насл суриш ва яшаш учун муқовимат қилиш имконларидан маҳрум бӯлиб нобуд бӯлмоқда.\nБу падидани дунёнинг турли жойларида мушрҳада этиш мумкун. Австралиянинг Жеймскук Университети тадқиқотчиси Вилиям Лоренс айтишича, дунёнинг иссиқ минтақаларида ӯтказилган тадқиқотларга кӯра ер курасининг исиши билан ӯрмондаги жониворлар ва ӯсимликлар турлари нобудлигига олиб бормоқда.\nҚадрли тингловчилар! Сиз Эрон Ислом Жумҳурияти ӯзбек тилидаги радиосидан эфирга узатилаётган " Атроф-муҳитни асраб-авайлайлик" туркум эшиттириши навбтдаги сонини тинглаяпсиз. Дастуримиз давомида ҳам бизни тинглаб боринг.\nМаълум шароитда яшаётган организмларга экологик омиллар турлича таъсир этиши мумкин. Аммо экологик омиллар қанчалик хилма-хил бўлмасин, уларнинг тирик организмларга таъсир этиш характери нуқтаи-назаридан улар учун умумий бўлган қонуниятлар ҳам мавжуд.\nОрганизмнинг нормал ривожланиши учун маълум даражада қулай экологик омиллар мажмуи талаб этилади.\nҲар бир омилнинг организмга таъсир этиш кучи хамда қуйи ва юқори таъсир этиш чегаралари бўлади.\nБу айни пайтда инсоний бурч ва масъулиятни чуқур ҳис этиш ва англашнинг ифодаси, намоён бўлишдир.\nТабиатни эъзозлаш, муҳофаза этиш – бу оддий, ўткинчи, вақтинча масала эмас, балки ўта жиддий, ўта долзарб, инсоният тақдирини ҳал этадиган умумбашарий муаммодир.


Сиз бахыт ушын төрт жапырақлы өсимликти өстирип атырсыз – төрт жапырақлы марсилия (Marsilea quadrifolia) - Ботаникс – бағбаншылық ҳәм өсимликлер ҳаққындағы журнал\nМарселияның тамыры узын болып, ботинка баўын еслетеди. Тамырынан жапырақлар өсип шығады, жоқарығы қарай сүзип шығатуғын олар төрт туўры формалы жапырақларға бөлинген болып, бир қараста төрт жапырақлы жоңышқаны еслетеди. Гүзде тамырын суўдан шығарғаныңыздан соң үлкенлиги лобиядай келетуғын “асылғын” ға көзиңиз түседи, айнықса солар, өсимликти папоротник екенлигин анықлаўға себеп болады. Ол Қубла Америкадан басқа да ҳаўа райларында, пайдалы азық-аўқат затларына бай, жасалма ҳәм тәбийғый суў ҳәўизлеринде өседи, Арқа Америкаға ол өсимлик-басқыншы атамасы менен кирип келген. Польшының тәбийғый жерлеринде өсиў дәрежеси жоқ болған, Гочалковиц көлине экосистеманы қайтарыў ушын тәжрийбелер өткизилмекте. Ол Словакияның 7 жеринде “Латорица” дарьясының ҳәўизинде өседи. Қашанлардыр ол Боодрог, Лаборец ҳәм Уг дарьяларының әтирапында ушыраған. Чехияда ол өспейди.\nТропик жерлерде бир неше түрли әўладлары өседи, бирәқ олар ыссыны сүйиўши болғанлығы ушын бизиң шәраятларымызға туўры келмейди. Усылардан бир нешеси аквариумларда өсиреди.\nМәдениятта төрт жапырақлы маселия (Marsilea quadrifolia) ынжық түр емес, оған ҳәр қыйлы ыдыс суў менен бағдың азғана көлемли толтырғаны жетерли. Сиз оны 20×20×10 см көлемдеги ваннада өстиўиңизге болады. Ҳәм жыл даўамында көшеде (улыўма музламайды). Оның ынжық емеслиги ҳәм аңсат усыл менен көбейиўи ҳәр бир инсән ҳәр қыйлы жерде өстириўи (кишкене көлемли ваннада ямаса гүл түбек түби пүтинлигинде де, көше терезесиниң текшесинде де) мүмкин.\nҲәўескер бағбанлар ушын имкәнияты шекленгенлиги ушын қурылысшылар ваннасында (олар 60–80 литрли болып, 10 евро әтирапында сатылады) өстириў идеал шешим табар еди. Түбине бир бел топырақ себиң (түбине 5 см ге шекем жетерли). Шетлерине шекем суў толтырып болғаннан соң, сиз масилия ушын идеал шәраят жаратқан боласыз. Бул ваннаның қолай тәрепи сонда, буны қысқы бағ ямаса ханаға, айна алдында (жақсысы балконлы айна алдында), өсимлик хананың ең қуяшлы ыссы жерде турыўы керек. Жазда ваннаны қубла балконға ямаса бағқа шығарыўыңыз мүмкин.\nБирәқ, бағдың ҳәўизшесинде жүдә шырайлы көринеди, ҳәўиз түбине бағдың топырақ ҳәм қум қарыспасынан ибәрәт жерге марсилияның тамырын азқана бөлегин қыстырып қойыў жетерли болады. Өсимлик ҳаққында басқа ойламасада болады – ол өзин-өзи еплейди. Марсилия суў бетине тез масласады ҳәм суў сапасынан азап шекпейди. Соның ушын сиз оны ыдыста ҳәр қыйлы суў бетинде (5–100 см) өстириўиңиз мүмкин. Усыған қарап марсилия жапырақлар сабағының узынлығы суў бетинде сүзип жүриўи ушын масластырылған.\nӨсимлик тамырының бөлиниўи менен көбейеди. Онша үлкен болмаған тамыр (10 см) жетерли болады ҳәм жаз паслы даўамында суў бетинде сизде төрт жапырақлардан әжайып “газон” пайда болады.\n««« Алдыңғы мақала: Биз пепино жетилистиремиз Кейинги мақала: Нанлы терек Artocarpus odoratissimus »»»


Смартфонга масофадан туриб илова юклашни ўрганамиз - Terabayt.Uz\nБирор бир иловани смартфонингизга масофадан туриб, яъни қурилма қўлингизда бўлмаса ҳам юклаб олиш ҳақида ҳеч бир ўйлаб кўрганмисиз? Бунинг ўзи иложи борми, дейсизми? Ҳа, албатта!\nAndroid смартфонга исталган иловани масофадан туриб, ҳатто iPhone ёрдамида ҳам расман юклаш имкони мавжуд.\nКимнингдир смартфонини ишлатаётиб, бирор бир зўр иловани кўриб қолсангиз, ўша заҳотиёқ дастурни ўз смартфонингизга масофадан туриб юклаб олса бўлади. Қуйида бу ҳақда тўхталиб ўтамиз.\n1-этап. Браузердан Play Store сайтига киринг.\nАгар сизда юкламоқчи бўлган илованингизнинг Play Store'даги ҳаволаси (линк, ссилка) бўлса, ҳозироқ учинчи этапга ўтишингиз мумкин.\nАгар дастур ҳаволаси бўлмаса, Android бўлмаган қурилма браузери орқали Google Play Store'нинг сайтига ташриф буюринг. Агар, масалан, iPhone ёки Mac ишлатаётган бўлсангиз, Safari браузеридан фойдаланасиз. Ташриф буюриш керак бўлган саҳифа эса: play.google.com/store.\n2-этап. Сайтдан иловани топинг.\nЎзингизга керак бўлган иловага қидирув беринг.\n3-этап. Иловани масофадан туриб ўрнатинг.\nЭнди эса яшил рангдаги «Ўрнатиш» тугмаси устига босинг. Шунда, сиздан Google аккаунтингизга кириш сўралади. Профилингизга кирганингиздан сўнг, аккаунтингизга уланган қурилмалар, жумладан, смартфон, Android TV ва планшетлар рўйхати кўринади. Рўйхатдан исталган қурилмангизни танланг ва «Давом этиш» тугмасини босинг.\nБиринчи марта масофадан илова ўрнатаётганингизда аутентификация қилишни хоҳлайсизми-йўқми, шу сўралади. Лекин ҳар сафар масофадан дастур ўрнатаётганингизда Google аккаунтингиз пароли сиздан сўралади.\nШунда, Android қурилмангизга дастур юклана бошлайди. Android смартфондаги интернет тезлигига қараб, жараён секин ёки тез амалга ошиши мумкин. Асосийси, иловани ўрнатиб олсангиз бўлгани!\n#Android #Google #илова #Google Play Store


Бобомуроднинг муроди ва “Усмон Ҳақназар” ҳақиқати\nPosted on 17/10/2017 by nurbek in Бош мавзулар, Махсус дастур, Сўз СИЗГА!, Хабарлар with 0 Comments\nУсмон Ҳақназар – Бобомурод Абдулланинг ёзганлари қанчалик ҳақиқатлигини тортишиш мумкин. Зотан, Ўзбекистондаги каби ёпиқ бир жамият, махфий бошқарув тизими ва темир панжаралар билан ўралган ҳокимият даворларидан маълумот сиздиришнинг ўзи бўлмайди. Бу маълумотлар асосида Усмон Ҳақназарники каби сиёсий памфлетлар яратиш учун эса, иқтидорли журналист бўлишнинг ўзи етарли эмас.\nКимдир “отнинг калласи” деган иборани ишлатибди. Отнинг калласидек юрак ҳам кифоя қилмайди. Умуман, ҳозир назаримда, Усмон Ҳақназар ким бўлса экан, деган савол устида бош қотирган онглар “Бу Бобомурод Абдулла” деган жавобдан ларзага келганича турибди ва келажакда ҳали бу феноменга кўп мурожаат қилинади.\nТерговнинг Бобомурод Абдуллани фақат 2011 йилдан кейинги Усмон Ҳақназар сифатида тақдим этаётгани эса, менимча расмийлар “Усмон Ҳақназар” муаммосини қандай ечиш борасида узил -кесил қарорга келмаганининг белгиси бўлиши мумкин.\nДарвоқеъ, сиёсий памфлетлар дедик. Усмон Ҳақназарнинг ёзганларини ҳеч иккиланмай, ўзбек публицистикасида энг қашшоқ саналган бу жанрнинг мисли кўрилмаган намуналари сирасига киритса бўлади. Гарчи соф фактуал мақолалар ҳам йўқ эмас. Менинг ўзим текширишлар натижасида бу мақолалардан баъзиларидаги алоҳида маълумот ва эпизодларнинг ҳаққонийлигига ишонч ҳосил қилганман.\nЮнусобод туман маҳкамасининг Бобомурод Абдулла ишига доир аниқлови Усмон Ҳақназарнинг ёзганларини амалда давлат сирларига тенглаштирган. Ҳокимият (унинг Каримов давридаги каби монолит эмаслигини таъкидлаш жоиз) ўзи билибми, билмасданми, “14 йил давомида бизни фош қилиб келган одам шу эди, унинг ҳамма маълумотлари тўғри” демоқда.\nЗотан, Каримов даврида фақат сиёсий буюртмани бажариб келган адлия ҳеч қачон адолат тамойилларини амалда қўлламагани важидан уқувсиз ҳолга ҳам келиб қолган. Шу боис Усмон Ҳақназар сингари мураккаб бир кўринишга тўғри юридик (аслида бу баҳо сиёсий бўлади) баҳо бериш салоҳиятига эга, деб ўйламайман. Улар Бобомуродни ҳам “Усмон Ҳақназарни топиб берасан”, деб қийноққа солган бўлса ажабланмайман, чунки бунинг мисолини ўтмишда кўрганман…\n1993 йилнинг баҳорида “Эрк” газетасида чоп этилган мақоламга тўланган қалам ҳақи юзасидан Ички ишлар вазирлигига сўроққа чақиришган. Ҳукумат “Эрк” газетасини ёпиш учун баҳона қидираётганди ва қалам ҳақидан тузукроқ важ тополмаганди. ИИВ ертўласидаги сўроқда мен ҳақиқатан ҳам қалам ҳақини олганимни тасдиқлаб, тилхат ёзиб берганман. Мени сўроқ қилган терговчи қўлимга бир даста чақирув қоғозини тутқазиб, “биз бу одамларни тополмаяпмиз, кўр-чи, ичида танийдиганларинг бўлса, бериб қўйгин”, – деди. Повесткаларнинг ичида, не кўз билан кўрайки, Чўлпон ва Қодирийнинг номига ёзилганлари ҳам бор эди. Мен терговчига “Жулқунбой” бу Қодирий-ку, “Абдулҳамид Сулаймон ўғли” бу –Чўлпон” дедим. “Нага Қодирий бўса, Қодирийман деб ёзмийди ж…б” дея ўдағайлади отдан тушса ҳам эгардан тушгиси келмаган терговчи. Кейин билсам, менгача ҳам бу одамларни топиб берасан, деб газета бош муҳаррири ўринбосарининг қонини ичган экан. Бу ўша даврнинг энг зиёли қатлами мақолаларини чоп эттирган, энг илғор сиёсий фикр минбари бўлган “Эрк” газетасини маҳв этиш учун махсус тайинланган терговчининг савияси эди…\nАммо бу савия ундан кейинги йилларда ҳам юксалмади. Орадан 2 йил ўтиб, мен яна, бу сафар хорижда чоп этилган “Эрк” газетасидаги мақолаларим учун сўроқ қилиндим. Мақолаларим “Эрк” газетида чоп этилганининг сабаби жуда жўн эди: На мамлакат ичкариси ва на ташқарисида “Эрк”дан бошқа ўзбек тилидаги мустақил нашрнинг ўзи йўқ эди.\nХуллас, 1995 йилнинг ёзида 10 кун давомида мени Қаршида, Миллий Хавфсизлик Хизматининг вилоят бошқармасида тергов қилган майор тергов жараёнининг охирги куни столга бир даста папкани қўйди. 10 тача папка эди. “Яна шунақа папкадан 20 та бор. 300-дело бу”, деди терговчи. Бу “Эрк” партияси раҳбари Муҳаммад Солиҳ ва асосан хориждаги яна қатор сиёсий фаолларга қарши давлат тўнтариши айбловининг тафсилотлари эди.\nТерговчининг айтишича, МХХ нинг Тошкентдаги раҳбарияти бу ишни бир детектив қисса қилиб ёзиш керак, деган фикрга келган ва буни негадир менга таклиф қилишаётганди. Китобни ёзган муаллифни олдинда яхши дивидендлар кутиши табиий эди. Мен буюртма детектив қиссани ёзиш таклифини қатъиян рад этдим. Худди шу таклифни ўша куннинг ўзида бошқарма бошлиғи, МХХ полковниги ҳам қилди, аммо мен олдинда баъзи кўнгилсизликлар бўлиши эҳтимолини ҳам кўзга олган ҳолда, яна ўша жавобни бердим.\nТўғри, МХХ дагилар менга ёзсанг ҳам ёзасан, ёзмасанг ҳам ёзасан, қабилида шарт қўйгани ёки очиқдан-очиқ босим ўтказгани йўқ. Гарчи сўроқ жараёнида бир – икки марта “подвалга оп тушамиз, қамаймиз” қабилидаги таҳдидлар бўлган эса-да, кўпинча терговчи мулойимлик ва маданият билан муомала қиларди.\nУ МХХ ИИВ эмаслигини, ўзларининг савияси баландлиги ва инсон ҳуқуқларидан хабардорликларини таъкидлашни яхши кўрарди. Кейинроқ мен худди шу терговчи сўроқ қилган бошқа дўстларимга нисбатан ҳам шундай муомала бўлганини эшитдим. Лекин мен ва менинг ёш талаба, журналист тенгдошларимга жасорат берган яна бир нарса бор эди. Ўша пайт Каримов АҚШга илк сафар билан борган ва Клинтон билан Оқ уй боғчасидаги ярим расмий учрашувда мамлакатда сиёсий ислоҳотлар ўтказиш, мухолифат билан мулоқот қилишга ваъда берган эди. Мамлакатда сиёсий конъюнктура ўзгараётганининг белгилари бор эди. Мен буни сўроқ жараёнида англагандим.\nЯна бир англаганим- ҳукумат, мамлакатдаги энг катта сиёсий ёлғонларни уйдирган ташкилот ҳам бу ёлғонларни дастаклаб туриш учун бир нави ўзининг “Усмон Ҳақназаров”ига эга бўлишни хоҳларди. Аммо бу каби муаллиф пайдо бўлмади чоғи, “давлат тўнтариши” ҳақидаги дело детектив қиссага айланмади. Кейинроқ, 1999 йил портлашларидан кейин ҳам худди шундай муаллиф яратишга уриниш бўлди. Исроилдан келтирилган Олег Якубов февраль портлашларининг “бутун ҳақиқатини очиб ташлади”. Аммо юз минглаб нусҳада чоп этилган бу “ҳақиқатлар”нинг эффекти 2003 йилда марҳум Зайниддин Асқаров Тоштурма деворлари ортида туриб берган бўғиқ баёнотчалик бўлмади. Чунки у ёлғон эди…\nБугун Бобомурод Абдулла -Усмон Ҳақназарга қарши тўқилаётган айблар, ўқилажак айбномаларнинг эффекти ҳам Ҳақназаровнинг энг бўш мақоласичалик бўлмайди, деб ишонаман. Аммо Ўзбекистондаги эркин сўз ва матбуот учун бунинг оқибатлари жуда ёмон бўлиши мумкин. Бу айбнома эндигина атрофига қараб, рост сўзни, ҳақиқий воқеъликни мушоҳада қилиб бошлаган, қолиплардан қутулиш учун ўзида журъат сезаётган янги матбуотнинг кўзини қўрқитиб қўйиши, мамлакатни яна ўша, 26 йил давомида уйдирилган ёлғонлар чоҳига қайтадан итариши мумкин.\nҲозирнинг ўзида бу матбуотнинг энг жасоратли қатлами ҳам “Бобомурод Абдулланинг иши нима бўлар экан”, деб нафасини ичига ютиб ўтирибди. Бу шов-шувли ҳибсга олиш ҳақида ҳали лом-мим дегани йўқ. Таниқли адиб Нуруллоҳ Муҳаммад Рауфхон аэропортда 1937-йиллар услубида, қўлига кишан солиб, олиб кетилганида ҳам, то шаҳар милицияси бу шармандали ҳибсни очиқламагунича, мум тишлаб ўтирди.\nБугун зиндонга ташланган Бобомурод Абдулла, ҳақиқат бўғилган, моғор босган бир муҳитда, миллатнинг рост сўз ва тоза нафасга эҳтиёжини ўзи билган йўлда таъмин этиб келган, ўз ҳақиқатларини баралла айтиб келган қалам аҳли, фуқаролик позициясига эга бўлган бир журналистдир. Унинг ёзганлари олий ҳокимиятнинг коридорларида очиқча бўлмаса ҳам, пучмоқларида ҳадик ва шивир-шивирлар билан муҳокама қилинганини яхши биламиз.\nҲатто давлатнинг йирик арбобларидан бири “Усмон Ҳақназар-Россия махсус хизматларининг лойиҳаси” дегани ҳам маълум. Аммо не тонг ва не бахтки (бахтми, бахтсизликми) бу ўзимизнинг Бобомурод бўлиб чиқди. Бугун қаҳрамонлар кўпайиб қолгандир, аммо Бобомурод энг қийин ва зиддиятли даврда жамият ва айниқса, ҳокимиятга ойна тута билди. Журналист ва матбуотнинг асосий вазифаси ҳам шу эмасми?\nБобомуроднинг устидан ўқиладиган ҳукм Каримов давридаги кўпгина маҳкама жараёнлари каби, шунчаки бир томоша бўлмайди. Бу ростмана маҳкама бўлади. Назаримда, собиқ ёки умри тугаб бораётган тузум ўзининг устидан мудҳиш бир ҳукмни ўқишга тайёргарлик кўраётгандек… Ва бу ҳукм табиийки, қораловчи оҳангда бўлади. Худди Усмон Ҳақназар мақолаларининг оҳанги каби. Бу сиёсий кўрликми? Билмадим.\nМен бу жараён сиёсий ҳурликнинг бошланиши бўлишини истардим. Бобомурод орзу қилган ва орзу қилибгина қолмай, жони бадалига қалами билан ҳимоя қилишга уринган сиёсий ҳурриятнинг. Бир вақтлар бир тенгдошим афсус билан “бутун онгли ҳаётимиз Каримов тузумининг ёлғонлари остида ўтибди-я”, деганди. Бунга ҳам 15 йил бўлибди. Бобомуроднинг озодлиги яна бир авлоднинг онгли ҳаёти сиёсий онгсизлик ва шуурсизлик остида ўтиб кетмаслиги учун муҳим…


Xiaomi Mi 8’да «ишкал» чиқди: энг муҳим функцияси умуман ишламас экан! - Terabayt.Uz\nXiaomi Mi 8’да «ишкал» чиқди: энг муҳим функцияси умуман ишламас экан!\nМай ойида расман тақдим этилиб, яқинда бозорга чиқарилган Xiaomi Mi 8 флагмани бир қатор илғор инновацион ечимларни ўзида жамлаган. Аммо маълум бўлишича, улардан бири, тағин энг муҳими ҳозирча ишламас экан!\nЎҚИНГ: 30 июлда Xiaomi'нинг энг қиммат смартфони сотувга чиқарилди\nXiaomi корпорацияси куни кеча Россияда ўзининг юбилей флагмани – Mi 8 смартфонининг тақдимотини ўтказган эди. Шунда маълум бўлдики, фойдаланувчининг қиёфасини таниш орқали блокировкадан чиқариш функцияси европаликлар учун ҳозирча татбиқ этилмаган экан. Компаниянинг Россиядаги ваколатхонасидан маълум қилишларича, бу функция навбатдаги прошивка янгиланишлари билан бирга тақдим этилади.\nTjournal нашри журналистларининг аниқлаштиришларича, бу ерда муаммо шундаки, юзни таниш тизимини европаликларнинг қиёфаларида синаб кўриш ишлари ҳали ниҳоясига етмаган. Бу борадаги тестлар якунлангач, смартфон қулфини қиёфа орқали очиш функцияси MIUI янгиланиши билан фаоллаштирилади.\nХитойнинг ўзида Xiaomi Mi 8 флагмани июннинг бошиданоқ сотилиб келмоқда, Россия бозорига эса расман 8 августдан чиқарилади. Айни дамда ундаги юзни таниш тизими осиёликлар (асосан хитойликлар ва қиёфаси уларга кўпроқ ўхшаганлар) юзини танишга кўпроқ мўлжалланган. Европаликларни эса у «ҳаммасининг юзи бир хил» тарзида кўрар экан! Қизиғи шундаки, iPhone X борасида айнан аксинча – у хитойликларнинг юзини фарқлай олмаган эди.\nЎҚИНГ: iPhone X ўзаро умуман қариндош бўлмаган хитойликларнинг ҳам фарқига бормади!\n#андроид смартфон #хабарлар #янги технологиялар #Xiaomi Mi 8\nXiaomi Mi 8 128Gb Black (Global)\n3 330 000 сўм


Euronews Ўзбекистондаги сайлов натижаси ҳақида хабар беришга шошилди. МСК ҳали натижаларни эълон қилмаган\n11:46 / 25.10.2021\n«Евроньюс» 24 октябрь куни бўлиб ўтган Ўзбекистон президентлиги сайловида Шавкат Мирзиёев иккинчи муддатга қайта сайлангани ҳақида хабар эълон қилди. Аммо бу хабар фактларга асосланмаган.\n«Ўзбекистон президенти Шавкат Мирзиёев иккинчи муддатга қайта сайланди. Якшанба куни бўлиб ўтган, сайловчиларнинг 80 фоизи иштирок этган сайловнинг дастлабки натижаларига кўра, у 90 фоиз овоз тўплаган. Овоз беришнинг расмий натижалари ой охиригача эълон қилиниши керак.\n...Ўзбекистоннинг энг нуфузли Либерал-демократик партиясидан ташқари, мамлакатда расман фаолият юритаётган яна тўртта сиёсий куч мавжуд бўлиб, ушбу партиялар томонидан илгари сурилган номзодлар ҳам президентлик лавозимига даъвогарлик қилган. Кузатувчиларнинг таъкидлашича, сайлов жараёнларида мухолиф партияларнинг иштирокига рухсат берилмаган ва Шавкат Мирзиёевнинг бўлажак ғалабасига ҳеч ким шубҳа қилмаган», дейилади хабарда.\nАммо сайлов натижалари ҳали расман эълон қилинмаган ва натижалар ой охиригача куттирмайди ҳам.\nМарказий сайлов комиссияси ахборот хизмати раҳбари Жалолиддин Усмонов ҳам Kun.uz сўровига жавобан ушбу маълумот ҳақиқатга тўғри келмаслигини таъкидлади.\n«Ижтимоий тармоқларда Ўзбекистон Республикаси президенти сайловининг дастлабки натижалари эълон қилинганлиги ҳақида хабар тарқатилмоқда. Бу хабар ҳақиқатга мутлақо тўғри келмайди. Президент сайловининг дастлабки натижалари бугун Тошкент вақти билан соат 16:00да Марказий сайлов комиссияси раиси Зайниддин Низомхўжаев томонидан эълон қилинишини яна бир карра эслатиб ўтамиз», деди МСК вакили.\nЎзбекистонда олтинчи президентлик сайлови 24 октябрь куни соат 08:00дан соат 20:00га қадар бўлиб ўтди, МСК маълумотларига кўра, сайловда давомат 80,8 фоизни ташкил этган (16 036 914 нафар сайловчи).\nСайловчилар рўйхатига жами 19 миллион 859 минг 127 нафар сайловчи киритилган. Сайлов кодексининг 97-моддасига кўра, президент сайловининг якуний натижаси ҳақидаги Марказий сайлов комиссияси қарори сайловдан кейин ўн кундан кечиктирмай қабул қилинади ва МСК расмий веб-сайтида ва бошқа манбаларда эълон қилинади.\nСайловда кураш «Миллий тикланиш»дан партия етакчиси Алишер Қодиров, ЎзЛиДеПдан амалдаги президент Шавкат Мирзиёев, «Адолат» СДПдан партия раҳбари Баҳром Абдуҳалимов, Экопартиядан партия раиси Нарзулло Обломуродов ва ХДПдан Олий Мажлис Қонунчилик палатаси депутати Мақсуда Ворисова ўртасида кечди.\nАгар номзодлардан бирортаси сайловда 50 фоиздан кўпроқ овоз йиға олмаса, сайловларнинг 2-босқичи ўтказилиши кўзда тутилган. Унда 1-босқичда энг кўп овоз тўплаган икки номзод курашни давом эттиради.\nЎзбекистонда президент сайловлари ҳар 5 йилда ўтказилади. 2016 йилда ўтказилган охирги президент сайловларида Шавкат Мирзиёев 88 фоиздан кўпроқ овоз билан ғалаба қозонганди.\nСайлов қонунчилигига киритилган ўзгартишларга кўра сайловлар октябр ойи учинчи ўн кунлигининг биринчи якшанбасида ўтказилиши белгиланди. 2021 йилги президентлик сайлови 24 октябрга тўғри келмоқда.\n12:49 / 25.10.2021\nШҲТ миссияси кузатувчилари Ўзбекистонда президентлик сайловлари шаффоф ўтказилганини маълум қилди\n22:20 / 24.10.2021\nСайловчиларнинг 80,8 фоизи президент сайловида овоз берди – Марказий сайлов комиссияси\n18:52 / 24.10.2021\n«Оилавий» овоз бериш ҳолатлари ҳамон учрамоқда — Баҳром Қўчқоров\n18:01 / 24.10.2021\nБобожонов қамоқхоналардаги сайловлар бўйича маълумот берди


ҲАМЮРТЛАРИМИЗ ТУРКИЯДАГИ ТЕАТР ФЕСТИВАЛИДА ИШТИРОК ЭТМОҚДА\nТуркиянинг Конья шаҳрида бўлиб ўтаётган “Минг нафас бир овоз” 11-халқаро театрлар фестивали бўлиб ўтмоқда. Фестивалда Ўзбекистон вакиллари — Самарқанд вилоят мусиқали драма театри жамоаси ҳам иштирок этмоқда.\nТантанали очилиш маросимидан олдин Конья театри олдида катта театр томошалари, турли театр образлари, эртак ва йирик катта саҳна асарларининг қаҳрамонлари меҳмонлар олдида гавдалантирилди, бир қатор мусиқий асбоблар ёрдамида бадиий чиқишлар ташкиллаштирилди.\nШундан сўнг тантанали очилиш маросимининг расмий қисми бошланди. Тадбирда сўзга чиққанлар мазкур фестивалнинг ўзига хос рамзий маънога эга эканлиги, бутун дунё театрлари ва туркий тиллар театрлари бирлашиб жаҳон цивилизациясига ўзининг ҳиссасини қўшишини ва бугунги глобал ўзгараётган жараёнларда театрларнинг ўз овози, ўзининг мустаҳкам позициясига эга бўлиши лозимлигини алоҳида таъкидлаб ўтишди.\nАйниқса, фестивалнинг очилиш маросимида Ўзбекистондан келган меҳмонларнинг ташрифи алоҳида қутланиб, уларнинг санъатига ва мамлакатимизда олиб борилаётган кенг миқиёсдаги ислоҳотларга жуда катта юқори баҳо берилди.\nШу куни Самарқанд вилоят мусиқали драма театри томонидан Туркия давлатининг Маданият ва туризм вазирлигивакилларига эсдалик совғалари топширилди.\nФестивалнинг очилиш маросимидан сўнг Анқара давлат театри ижодкорлари томонидан “Кун ботиши” драма спектаклинамойиш этилди.


Британиялик экспертлар: Кремль Малайзия учоғи ҳалокатига оид суратларни сохталаштирган\n10 май 2021, Тошкент вақти: 23:15\nМалайзия учоғи ҳалокатга учраган жой.\nБританиялик мустақил экспертлар 2014 йил июлида Malaysia Airlines учоғини украиналик ҳарбийлар уриб туширганининг исботи ўлароқ Россия Мудофаа вазирлиги томонидан ёйинлаган спутник суратлари сохта эканини аниқлади. Экспертлар таъкидича, сунъий йўлдош воситасида олинган суратлардаги саналар сохталаштирилган.\nBellingcat сайтида британиялик журналист Элиот Хиггинс томонидан ёйинланган хабарга мувофиқ, экспертлар фожиа юз берганидан тўрт кун кейин Кремль томонидан тарқатилган суратлар ва Россия Мудофаа вазирлиги сайтида чоп этилган суратларни рақамли таҳлилдан ўтказганлар. Пировардида улар суратлар Adobe Photoshop CS5 дастури воситасида ўзгартирилган, деган хулосага келганлар.\nАҚШ ва Германия махсус хизматларидаги манбалар Малайзия учоғи россияпараст айирмачилар томонидан “Бук” зенит-ракета мажмуаси ёрдамида уриб туширилганини айтмоқдалар. Ўшанда Амстердамдан Куала-Лумпурга учиб кетаётган учоқ ичида бўлган одамларнинг ҳаммаси ҳалок бўлганди.


Янги ўқув йилидан фан олимпиадаларида ўзгариш бўладими? - zarnews.uz\nЯнги ўқув йилидан фан олимпиадаларида ўзгариш бўладими?\nНорматив-ҳуқуқий ҳужжатлар лойиҳалари муҳокамаси порталида Вазирлар Маҳкамасининг “Умумий ўрта таълим мактаблари, академик лицей ва касб-ҳунар коллежлари ўқувчилари ўртасида фан олимпиадаларини ўтказишни янада такомиллаштириш чора-тадбирлари тўғрисида”ги қарори лойиҳаси жойлаштирилди, дея хабар берди Халқ таълими вазирлигининг uzedu.uz сайтида.\nУшбу қарор билан тасдиқланаётган Низом лойиҳасида фан олимпиадаларини тўртта йўналишда ташкил этиш таклиф этилмоқда:\n1. Асосий фан олимпиадаси (4 босқичда ўтказилади);\n2. Маҳаллий фан олимпиадаси (1 босқичда ўтказилади);\n3. Халқаро фан олимпиадаларга саралаш (3 босқичда ўтказилади);\n4. Онлайн фан олимпиадаси (ҳар чоракда ўтказилади).\nШунингдек, қарор билан фан олимпиадаларини молиялаштириш тартиби, ғолибларни тақдирлаш, сертификат бериш ҳамда ғолиб ўқувчиларнинг ўқитувчиларини ва мактаб директорларини рағбатлантириш тартиби белгиланади. Бундан ташқари, ушбу лойиҳада ҳакамлар ҳайъати, аудитория раҳбарлари, назоратчилар ва апелляция коммиссияси аъзоларини саралаш тартиби, уларнинг ўз фаолиятида риоя қиладиган тамойиллар ва жавобгарликлари белгиланган.